Pengawasan ketat tapi adil mampu tingkatkan perkhidmatan polis

KUALA LUMPUR, 12 Rabiulakhir 1445H, Jumaat – Pengawasan ketat terhadap kakitangan bawahan melalui pemantauan rapi amat penting untuk meningkatkan penyampaian perkhidmatan oleh polis, kata Tan Sri Razarudin Husain.

Ketua Polis Negara berkata, masyarakat menuntut taraf perkhidmatan yang tinggi daripada polis, jadi mereka mesti melakukan yang terbaik untuk meminimumkan peluang kesalahan dalam kalangan kakitangan mereka.

“Ini seterusnya akan menentang (sebarang) persepsi negatif.

“Semua ketua jabatan, komander dan penyelia hendaklah bertanggungjawab sepenuhnya untuk menyelia dan memantau anggota dan pegawai bawahan secara adil.

“Pemimpin mesti sedar sepenuhnya tindakan kakitangan mereka, memberi kritikan dan nasihat serta mengambil tindakan jika memburukkan imej pasukan,” katanya ketika berucap pada perhimpunan bulanan Bukit Aman pada Jumaat.

Penyelia dan komander perlu lebih agresif dalam menguatkuasakan Peraturan 3C Peraturan-Peraturan Pegawai Awam (Kelakuan dan Tatatertib) 1993 bagi memastikan penyampaian perkhidmatan yang lebih baik kepada rakyat, katanya.

“Untuk keberkesanan berterusan, arahan mesti dikeluarkan pada setiap perhimpunan atau mesyuarat di semua peringkat sehingga ia (sepenuhnya) diterima pakai dan menjadi sebahagian daripada budaya polis,” katanya seperti dilapor The Star.

Mengenai perkara lain, Razarudin berkata, polis bersama kerajaan dan seluruh dunia menyuarakan sokongan untuk menghentikan serangan Zionis terhadap Palestin.

“Saya akan melancarkan Tabung Kecemasan Solidariti Palestin Masjid Bukit Aman bersama MyFundAction pada penutupan sambutan ulang tahun ke-25 malam ini.

“Saya harap ini akan membantu meringankan beban rakyat Palestin,” katanya.


Pengganas Israel mengaku silap tangkap kanak-kanak bawah umur

TEL AVIV, 18 Ramadan 1442H, Jumaat – Rejim pengganaa Israel mengakui bahawa penahanan lima kanak-kanak Palestin bulan lalu adalah satu kesalahan.

Tindakan menahan tiga daripada kanak-kanak terbabit yang berusia di bawah 12 tahun adalah satu jenayah menurut undang-undang.

Difahamkan, kesemua kanak-kanak berkenaan berusia lapan tahun.

Kanak-kanak lelaki yang ditangkap itu tinggal di perkampungan Palestin di Masafer Yatta dekat Hebron selatan, yang turut menjadi penempatan haram Yahudi.

Surat diterbitkan Haaretz yang ditandatangani penasihat undang-undang Angkatan Pertahanan Israel menyatakan, penahanan kanak-kanak di bawah umur adalah tidak wajar dan mereka tidak perlu bertanggungjawab atas perbuatan jenayah.

Surat itu kemudian diberikan kepada kanak-kanak yang ditahan terbabit.

Sebelum ini, Israel menangkap kanak-kanak itu atas tuduhan mencuri kerana tidak sengaja termasuk ke kawasan pejabat penduduk haram, Havat Ma’on, meskipun niat mereka hanya untuk mencari sayur-sayuran yang digunakan dalam masakan.

Penduduk haram yang ternampak perbuatan kanak-kanak itu melaporkan kepada rejim pengganas Israel.

Penangkapan kanak-kanak yang dilakukan secara kasar itu telah dirakam dan mencetuskan kecaman daripada aktivis dan kumpulan hak asasi manusia. -Agensi


Akta berkaitan pensijilan halal akan dipinda

TANJUNG MALIM, 22 Jamadilawal 1442H, Rabu – Kerajaan akan meminda akta berkaitan pensijilan halal bagi mengelakkan berlaku pertindihan selain memperkemas undang-undang sedia ada, kata Menteri di Jabatan Perdana Menteri Datuk Seri Dr Zulkifli Mohamad Al Bakri.

Selain itu katanya pihak berkuasa juga akan melaksanakan pendigitalan kod bar produk makanan halal.

“Ada beberapa tindakan yang akan kita lihat dengan lebih berkesan dan kita sedang membuat satu mekanisme atau persediaan ke arah itu,” katanya ketika ditemui pemberita selepas menyampaikan sumbangan kepada mangsa banjir sekitar Slim River di Sekolah Kebangsaan Kuala Slim, di sini hari ini.

Sementara itu, Zulkifli berkata pihaknya bersedia mempereratkan lagi jalinan kerjasama dengan Suruhanjaya Pencegahan Rasuah Malaysia (SPRM) khususnya dalam audit yang dilaksanakan terhadap loji penyembelihan di luar negara sebelum diberi kebenaran mengeksport daging ke negara ini.

“Sekarang sudah ada pegawai SPRM bersama kami di Jabatan Perdana Menteri. Insya-Allah, hubungan kita dengan SPRM cukup baik dan mungkin boleh dieratkan lagi mengikut kesesuaian pelaksanaan isu yang berkait dengan rasuah dan salah guna kuasa,” katanya.

Zulkifli mengulas laporan akhbar hari ini yang memetik bekas Menteri Pertanian dan Industri Asas Tani Datuk Seri Salahuddin Ayub sebagai berkata beliau pernah cuba menambah baik prosedur audit loji penyembelihan di luar negara yang menghasilkan daging sejuk beku ke negara ini ketika pentadbiran kerajaan Pakatan Harapan (PH). – Bernama


Wabak cacar monyet kini dipanggil ‘mpox’

GENEVA, 4 Jamadilawal 1444H, Selasa – Pertubuhan Kesihatan Sedunia (WHO) pada Isnin mengumumkan penyakit cacar monyet atau ‘monkeypox’ akan dinamakan semula sebagai mpox dalam usaha mengelakkan stigma berpunca daripada nama sedia ada.

“Berikutan beberapa siri perundingan dengan pakar global, WHO akan mula menggunakan istilah pilihan baharu ‘mpox’ sebagai sinonim untuk cacar monyet. Kedua-dua nama itu akan digunakan secara serentak selama setahun manakala ‘monkeypox’ dihapuskan secara berperingkat.

“WHO akan mengguna pakai istilah mpox dalam komunikasinya dan menggalakkan pihak lain mengikuti cadangan ini bagi meminimumkan sebarang kesan negatif yang berterusan daripada nama semasa dan penggunaan nama baharu itu,” kata WHO dalam satu kenyataan.

Penyakit itu pada awalnya menerima nama berkenaan kerana virus dikenal pasti berasal daripada monyet yang disimpan untuk penyelidikan di Denmark pada tahun 1958.

Bagaimanapun, penyakit itu ditemui pada beberapa haiwan dan paling kerap pada tikus.

Penyakit ini pertama kali ditemui pada manusia pada 1970 di Republik Demokratik Congo, dengan penyebaran di kalangan manusia sejak itu terhad kepada negara Afrika Barat dan Tengah tertentu di mana ia diisytihar sebagai endemik.

Namun pada Mei lalu, kes penyakit yang menyebabkan demam, sakit otot dan lepuhan kulit yang besar seperti bisul mula merebak dengan cepat di seluruh dunia, terutamanya dalam kalangan lelaki yang melakukan hubungan seks dengan lelaki.

Kira-kira 81,107 kes dan 55 kematian telah dilaporkan kepada WHO tahun ini dari 110 negara. – Agensi


Seorang maut dalam insiden bot bertembung di Pulau Perhentian

JERTIH, 28 Zulkaedah 1444H, Sabtu – Seorang kru bot nelayan maut manakala dua penumpang cedera parah dalam insiden dua bot bertembung di perairan Pulau Perhentian di sini pada kira-kira 8.15 pagi tadi.

Rahmat Mat Ariffin, 43, dari Kampung Nail, Kuala Besut disahkan meninggal dunia sebaik tiba di Klinik Kesihatan Pulau Perhentian.

Pemangku Ketua Polis Daerah Besut, DSP Azrol Anuar Nor berkata, nahas itu membabitkan sebuah bot nelayan yang membawa tiga kru serta 10 penumpang dan sebuah bot pelancong yang dinaiki dua kru serta 10 penumpang.

“Kemalangan dikatakan berlaku ketika bot pelancong dari Pasir Panjang di Pulau Perhentian Kecil (yang dalam perjalanan) ke jeti sebuah pusat peranginan di Pulau Perhentian Besar melanggar bot nelayan yang menjalankan aktiviti sewaan mencandat sotong (yang dalam perjalanan) ke jeti kampung Pulau Perhentian.

“Akibat pelanggaran tersebut, bot nelayan bocor dan tenggelam manakala seorang kru meninggal dunia akibat kecederaan parah yang dialaminya, dua penumpang cedera parah dan seorang cedera ringan,” menurutnya dalam kenyataan di sini hari ini.

Azrol berkata, bot pelancong jenis gentian kaca hanya mengalami kerosakan kecil manakala semua kru serta penumpang termasuk tiga warga asing dan dua kanak-kanak tidak mengalami kecederaan.

Beliau berkata, mangsa yang maut dan cedera dibawa ke Klinik Kesihatan Pulau Perhentian oleh bot orang awam sebelum dihantar ke Hospital Besut menggunakan bot Pasukan Polis Marin dan bot ambulans Klinik Kesihatan Pulau Perhentian.

“Kejadian ini telah dirujuk kepada Agensi Penguatkuasaan Maritim Malaysia untuk siasatan lanjut.

“Polis menasihati semua pengusaha dan pemandu bot agar mematuhi peraturan yang ditetapkan semasa berada di perairan seperti memastikan bot dalam keadaan baik serta sentiasa mematuhi peraturan lain yang ditetapkan termasuk memastikan semua kru dan penumpang memakai jaket keselamatan,” katanya. – Bernama


Berapa banyak lagi tanah kerajaan harus dikorbankan

KAJIAN mesti dilakukan keperluan rumah ibadat mengikut keperluan populasi. Terlalu banyak rumah ibadat haram atau kuil yang didirikan di kawasan yang bukan milik mereka, akhirnya menjadi milik kekal, tidak boleh disentuh dan diusik lagi.

Malah ubah suai dibuat sesuka hati tanpa merujuk kepada pihak berkuasa, sehinggakan menyalahi undang-undang.

Struktur bangunan dibina sehingga sampai ke longkang, mencecah jalan. Penipuan juga dibuat atas alasan membina rumah banglo di sebelah rumah ibadat, sebaliknya ada transaksi perniagaan yang berlaku demi mengaut keuntungan.

Apakah kita buta tanpa dapat melihat itu semua?

Katakanlah yang berada di gua tersebut adalah masjid/surau, notis pengosongan telah diterima daripada pihak berkuasa atas faktor keselamatan atau tanah tersebut milik kerajaan, apakah ketika itu masjid akan dipertahankan atau masjid ini akan dikosong.

Jawapan pasti, masjid tersebut akan dikosongkan. Inilah kebaikan dan kemuliaan nilai Islam, sentiasa taat dan patuh kepada undang-undang, meskipun mereka berhak mempertahankannya, atas nama kedudukan Islam yang termaktub dalam Perlembagaan.

Ini tidak, sudahlah status tanah bukan milik persendirian tetapi tanah kerajaan, minta dikosongkan, berkeras mempertahankan, sehingga nyawa pihak berkuasa yang tidak bersalah seperti Allahyarham Adib menjadi korban. Sehingga kini, keadilan untuk Allahyarham masih menjadi tanda tanya. Apakah erti semua ini?

Saya mahu ingatkan pihak berkuasa, terutama Majlis Daerah atau Majlis Perbandaran atau Majlis Bandaraya atau apa jua nama diberikan ke atas PBT tersebut, bahawa rumah ibadat kini, tidak lagi menjadi tempat ibadat semata-mata, ia sudah menjadi suatu perniagaan.

Mereka menggunakan rumah ibadat untuk membuat keuntungan. Pergilah buat siasatan. Tengok siapa yang tinggal dalam gua tersebut. Ada permit ke tidak?

Terbaharu, berkaitan banyak gua di Kinta yang dijadikan kuil secara haram, telah menimbulkan kontroversi apabila Majlis Daerah mengeluarkan notis supaya dikosongkan. Mereka tetap berdegil, atas alasan telah beratus tahun.

Inilah alasan basi sekian lama dilakukan. Bila mahu dirobohkan, sudah beratus tahun, mesti dijadikan tapak warisan. Warisan apa yang diperkatakan, sedangkan ia dibina secara haram?

Tidak kiralah berapa tahun, haram tetap haram. Lebih-lebih lagi struktur tidak selamat. Suatu hari nanti, jika berlaku matapetaka di gua-gua tersebut, pasti pihak kerajaan pasti akan dipersalahkan. Kerajaan akan dituduh tidak membuat kajian atas struktur gua tersebut. Sedangkan mereka berdegil.

Malapetaka ini tidak mustahil berlaku di banyak kawasan gua yang dijadikan kuil/tokong, termasuk di kawasan Batu Caves.

Dalam kes ini, apabila notis diberikan, maka ultra kiasu pun sibuk mahu menjadi juara. Sedangkan mereka tahu ia tidak selamat. Masih mahu pertahankan, malah lebih dahsyat lagi mahu diwartakan menjadi tapak warisan negara.

Ultra kiasu mendesak supaya notis pengusiran ditarik balik.

Untuk makluman, Daerah Kinta mempunyai lebih 14 tokong berdekatan di dalam gua. Ada yang selamat digunakan, ada yang tidak.

Bagi yang tidak selamat, ultra kiasu begitu berani mendesak, supaya kerajaan negeri perlu meneliti cara untuk menyediakan sokongan dan bukannya mengusir mereka.

Sudahlah ceroboh secara haram, berani mengugut kerajaan.

Ada ultra kiasu yang berkata, negara lain seperti China dan India juga mempunyai kuil, “jadi ia boleh dipulihara dengan baik dan selamat menerusi kerja-kerja pembaikan.”

Saya bersetuju dengan pendapat ultra kiasu tersebut, memang wajar dijaga sebab namanya negara China dan India, itu memang negara kuil/tokong.

Isunya, ini negara Malaysia, negara Islam. Tidak cukupkah lagi deretan kuil dan tokong yang melimpah ruah banyaknya. Mahu apa lagi?

Bukan tidak ada kuil di situ, sudah ada banyak, dibina di tanah kerajaan, kenapa mahu memperkatakan yang satu ini, sedangkan banyak lagi yang ada, didirikan secara haram dan telah disahkan. Berapa banyak kuil diperlukan untuk menampung keperluan penganut yang tidak seberapa?

Negara Islam tidak akan membina surau atau masjid secara bersebelahan atau berderetan. Jika sudah ada satu, pasti anak kariah tidak akan meminta untuk didirikan satu lagi bersebelahan atau berderetan.

Tetapi berlainan dengan kuil dan tokong, ia boleh didirikan berderetan, berpuluh berderetan sekali gus seperti mana yang berlaku di Sentul, Kinta dan tempat-tempat lain.

Kita perlu ada garis panduan. Jika tidak, negara ini akan terkenal dengan negara kuil/tokong, bukannya negara majoriti Islam.

Kita tidak menafikan hak bukan Islam, itu sudah sememangnya ada, tetapi berpada-padalah dalam sebuah negara Islam.

Prof Dr Ridhuan Tee Abdullah


Isu kalimah Allah: Ahli politik, orang ramai jangan hangatkan keadaan

KUALA LUMPUR, 3 Syaaban 1442H, Rabu – Ketua Polis Negara Tan Sri Abdul Hamid Bador mengingatkan semua ahli politik dan orang ramai, agar tidak mengeluarkan sebarang kenyataan yang boleh menghangatkan isu penggunaan kalimah ‘Allah’.

Beliau berkata, semua pihak perlu percaya kepada sistem kehakiman negara dan membiarkan isu berkenaan diselesaikan, menurut sistem perundangan di negara ini.

“Sekiranya boleh, pihak-pihak berkepentingan ini diharap dapat bersabar dan janganlah mengeluarkan kenyataan-kenyataan yang menyakitkan hati pihak lain, hentikanlah,” katanya dalam program wawancara bersama Ketua Polis Negara menerusi Facebook rasmi Sinar Harian hari ini.

Abdul Hamid meminta pihak-pihak bekepentingan berkenaan agar yakin dengan undang-undang negara yang berdaulat ini, kerana proses mahkamah berhubung isu itu masih belum berakhir.

“Sekiranya perkara ini tidak ada penyudahnya nanti, marilah kita bersama-sama merumuskan mencari jalan penyelesaian.

“Negara tidak boleh dibiarkan dengan isu-isu ini dan kita lihat ada pihak tidak bertanggunjawab cuba ‘menangguk di air keruh’, untuk terus menghangatkan lagi keadaan.

“Di pihak saya (Polis Diraja Malaysia) sebagai penguatkuasa undang-undang, saya tidak akan membiarkan isu ini sehingga ia menjadi pertelingkahan fizikal, saya akan elakkan (berlaku perbalahan antara kaum lain),” katanya.

Menurut Abdul Hamid, beliau akan mengambil tindakan tegas kepada mana-mana pihak yang menimbulkan provokasi dan menghasut orang ramai, untuk melakukan perbuatan menyalahi undang-undang berhubung isu ini.

Pada 10 Mac lepas, Mahkamah Tinggi di sini memutuskan bahawa penganut agama Kristian di seluruh negara boleh menggunakan kalimah ‘Allah’ dan tiga perkataan Arab iaitu Baitullah, Kaabah dan solat, dalam penerbitan agama mereka untuk tujuan pendidikan. – Bernama


Kempen masuk syurga sekeluarga

SURAH al-Tahrim menyediakan kepada kita satu panduan yang lengkap mengenai kempen ‘masuk syurga sekeluarga’. Kempen ini dimulakan dengan peringatan kepada suami agar sentiasa membimbing isteri dan ahli keluarga mereka agar sentiasa mematuhi perintah syarak.

2. Dalam permulaan surah ini Allah menegur Rasulullah ﷺ supaya tidak melakukan perkara yang bertentangan dengan syarak semata-mata ingin menjaga hati isteri.

3. Perbincangan ini disusuli dengan peringatan yang sangat tegas di mana Allah meminta kita memelihara diri dan keluarga kita dari neraka. Andai gagal, kita yang akan menjadi bahan bakar api neraka. Firman Allah:

يَا أَيُّهَا الَّذِينَ آمَنُوا قُوا أَنفُسَكُمْ وَأَهْلِيكُمْ نَارًا وَقُودُهَا النَّاسُ وَالْحِجَارَةُ

“Wahai orang-orang yang beriman! Peliharalah diri kamu dan keluarga kamu dari neraka yang bahan-bahan bakarannya: manusia dan batu (berhala)…”

4. Kemudian al-Quran menampilkan contoh isteri-isteri yang terpisah dari suami mereka. Mereka bukan sahaja tidak beriman malah mengkhianati dakwah suami mereka lalu Allah humban mereka ke neraka terpisah dari suami mereka di syurga. Firman Allah:

وَقِيلَ ادْخُلَا النَّارَ مَعَ الدَّاخِلِينَ

“Masuklah kamu berdua (isteri Nabi Nuh dan isteri Nabi Lut) ke dalam neraka bersama-sama orang-orang yang masuk (ke situ)”.

5. Setelah itu Allah bayangkan kepada kita, terdapat juga isteri yang dianugerahkan istana di syurga, namun suami mereka meringkuk ke neraka. Mereka adalah pasangan yang terpisah dek keimanan yang berbeza. Firman Allah:

وَضَرَبَ اللَّهُ مَثَلًا لِّلَّذِينَ آمَنُوا امْرَأَتَ فِرْعَوْنَ إِذْ قَالَتْ رَبِّ ابْنِ لِي عِندَكَ بَيْتًا فِي الْجَنَّةِ وَنَجِّنِي مِن فِرْعَوْنَ وَعَمَلِهِ وَنَجِّنِي مِنَ الْقَوْمِ الظَّالِمِينَ

“Dan Allah mengemukakan satu misal perbandingan kepada orang-orang mukmin iaitu: perihal isteri Firaun, ketika ia berkata: “Wahai Tuhanku! Binalah untukku sebuah rumah di sisiMu dalam Syurga, dan selamatkanlah daku dari Firaun dan perbuatannya serta selamatkanlah daku dari kaum yang zalim.”

6. Akhirnya Allah tutup perbincangan ini dengan menjelaskan mengenai wanita yang tidak mempunyai pasangan. Wanita yang masih belum berpasangan ini hendaklah mereka menjaga kehormatan mereka seperti Saidatina Maryam yang akhirnya dikurniakan syurga oleh Allah.

Semoga Allah membimbing kita untuk ke syurga sekeluarga.

Dr Ahmad Sanusi Azmi


SPRM kesan 3 bekas anggota polis bantu siasatan

BANGI, 23 Ramadan 1442H, Rabu – Suruhanjaya Pencegahan Rasuah Malaysia (SPRM) Putrajaya kini sedang mengesan tiga bekas anggota polis bagi membantu siasatan.

SPRM dalam satu kenyataan memaklumkan, lelaki pertama, Azhar Adon, 61, mempunyai alamat terakhir di No.6, Lorong Tan Sri Abdul Rahman Hashim 8, Taman Desa Baiduri, Cheras, 56000, Kuala Lumpur.

“Sementara itu, individu kedua, Rosli Bali, 59, mempunyai alamat terakhir di No. 43, Jalan Wawasan 1/3, Bandar Baru Ampang, 68000, Ampang, Selangor.

“Individu ketiga pula, Yusof Ali, 65, mempunyai alamat terakhir di No. 9, Lot 924, Kampung Kuala Pajam, 43700, Beranang, Selangor,” katanya.

Orang ramai yang mengenali atau mempunyai maklumat mengenai ketiga-tiga individu terbabit diminta menghubungi pegawai penyiasat, Penolong Penguasa, Salimatun Farhanim Hishamuddin di talian 03-8891 1666 atau 013-286 0986.


PAS tentukan rakan kerjasama pada PRU15 Sabtu ini

PUTRAJAYA, 8 Rabiulawal 1444H, Rabu – Persoalan mengenai parti mana yang bakal jadi pilihan PAS untuk bekerjasama mendepani Pilihan Raya Umum ke-15 (PRU15) akan terjawab Sabtu ini.

Naib Presiden PAS, Datuk Idris Ahmad berkata, ia akan ditentukan dalam mesyuarat pimpinan tertinggi parti nanti.

Katanya, mesyuarat itu akan memastikan rakan kerjasama PAS pada PRU15 nanti.

“Nanti Setiausaha Agung parti, Datuk Seri Takiyuddin Hassan akan keluarkan kenyataan rasmi. Saya difahamkan keputusannya hujung minggu ini.

“Mesyuarat mengenainya akan berlangsung Sabtu ini di Kuala Lumpur,” katanya seperti dilapor portal tempatan.

Pada masa sama, Idris berkata, mesyuarat itu juga akan membincangkan ketetapan untuk membubar Dewan Undangan Negeri (DUN) di tiga negeri iaitu Kedah, Kelantan dan Terengganu.

Namun, PAS dijangka akan tetap meneruskan strategi menyatupadukan kerjasama Muafakat Nasional (MN) dengan Perikatan Nasional (PN).

Idris berkata, PAS kekal mahu bekerjasama dengan PN dan UMNO.

“Kita mahu dua-dua belah (kedua-duanya),” katanya.

Sementara itu, Setiausaha Politik Pesuruhjaya PAS Negeri Perak, Fairuz Hafiizh Othman berkata, matlamat utama PAS adalah jelas iaitu menghalang Pakatan Harapan (PH) mendominasi dan DAP berkuasa.

“PAS istiqamah dengan penyatuan Melayu Islam dan bukan Islam yang tidak ekstrem. Pernyataan ini dipertegaskan dalam muktamar. Menyeru supaya usaha menghidupkan Muafakat Nasional bukan bererti mematikan Perikatan Nasional.

“Ada yang keliru, menghidupkan MN dilihat mematikan Perikatan Nasional (PN) sedangkan penegasan PAS adalah penyatuan keduanya. Tidak berubah dan belum pernah berubah,” katanya.


Penjajah Israel bina semula pos haram di kampung Palestin

NABLUS, 10 Zulkaedah 1443H, Jumaat – Tanpa segan silu, penduduk haram Israel membina semula sebuah pos penempatan di perkampungan Palestin di al-Lubban Ash-Sharqiya dekat Nablus, Tebing Barat yang diduduki.

Menurut penduduk tempatan, kumpulan peneroka pelampau menyerbu kejiranan al-Jneina, yang terletak di pinggir kampung untuk menubuhkan pos luar, sebagai persediaan bagi membina penempatan baharu di kawasan berkenaan.

Kampung itu sering menjadi sasaran serangan peneroka haram.

Puluhan peneroka dan tentera Israel sering menyerbu kampung dan menghalang pelajar daripada sampai ke sekolah mereka.

Keluarga Palestin di Lubban Sharqiya menghantar anak mereka ke sekolah berhampiran Road 60 dan terdedah kepada serangan peneroka serta pihak keselamatan rejim Zionis selama beberapa tahun.

Hampir 3,000 rakyat Palestin tinggal di al-Lubban Al-Sharqiya, yang terletak di jalan utama – menghubungkan beberapa bandar dan kampung Palestin ke bandar Nablus di utara.

Lebih 700,000 peneroka haram Israel tinggal di penempatan penjajah di Tebing Barat dan Baitulmaqdis yang diduduki, kata Wafa.

Semua penempatan itu dianggap tidak sah di bawah undang-undang antarabangsa.

Keganasan peneroka Yahudi semakin meningkat sejak tahun lalu, namun kerajaan Israel tidak banyak bertindak bagi menghalang atau menghukum mereka yang bertanggungjawab.

Pakar percaya bahawa peningkatan keganasan peneroka tanpa hukuman adalah antara punca di sebalik siri serangan maut yang berterusan di Israel. – Agensi


Palestin mulakan kempen vaksin COVID-19

RAMALLAH, 21 Jamadilakhir 1442H, Rabu – Palestin pada Selasa memulakan kempen vaksinasi COVID-19 dimulakan dengan petugas perubatan, lapor Agensi Anadolu memetik Kementerian Kesihatan.

Pekerja itu termasuk yang bertugas di unit rawatan rapi (ICU) di pusat perubatan dan hospital merawat pesakit COVID-19.

Menteri Kesihatan Mai Al-Kaila divaksin di Hospital Hugo Chavez di Ramallah, sementara kakitangan ICU diberikan vaksin Moderna, menurut kementerian.

Kementerian itu menambah kategori kedua adalah rakyat Palestin berusia lebih 60 tahun dan menghidap penyakit kronik.

“Kempen ini menggunakan vaksin Sputnik V Rusia, kerana 5,000 dos akan tiba di Palestin dalam beberapa hari, selain 37,000 dos di bawah inisiatif COVAX,” kata al-Kaila.

COVAX adalah inisiatif Pertubuhan Kesihatan Sedunia (WHO) untuk memastikan agihan vaksin yang adil dan tersedia buat negara-negara miskin serta berpendapatan sederhana yang tidak memiliki kemampuan menandatangani perjanjian dua hala bagi pra-pembelian vaksin.

“Kerajaan Palestin telah membeli vaksin AstraZeneca Britain, dan dijangka tiba dalam masa terdekat.

“Kempen ini akan diteruskan sehingga kita berjaya memvaksin 3.2 juta penduduk, dan ia akan mengambil masa beberapa bulan,” kata menteri itu.

Setakat Selasa malam, jumlah kes COVID-19 di Palestin berjumlah 180,018, termasuk 2,032 kematian dan 169,191 pemulihan, merangkumi Tebing Barat, Semenanjung Gaza dan Baitulmaqdis Timur. – Bernama


Agong bertemu Raja-Raja Melayu Jumaat ini

BANGI, 9 Muharram 1443H, Rabu – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah akan mengadakan satu pertemuan khas dengan Raja-Raja Melayu Jumaat ini.

Pertemuan itu bagi membincangkan isu bakal calon Perdana Menteri dan kerajaan.

Mengesahkan perkara itu, Datuk Pengelola Bijaya Diraja Istana Negara, Datuk Indera Ahmad Fadil Shamsuddin berkata, Istana Negara juga akan mengeluarkan kenyataan itu dalam masa terdekat hari ini.

“Benar, hari ini akan keluarkan kenyataan selepas jam 12 tengah hari, Insya-Allah,” katanya seperti dilapor Berita Harian hari ini.

Semalam, Al-Sultan Abdullah Ri’ayatuddin Al-Mustafa Billah Shah menerima menghadap ketua parti di Istana Negara bagi mencari jalan penyelesaian terhadap kemelut politik negara selepas Tan Sri Muhyiddin Yasin meletak jawatan sebagai Perdana Menteri.

Antara ketua parti yang dilihat hadir memasuki Istana Negara Presiden UMNO, Datuk Seri Dr Ahmad Zahid Hamidi; Presiden PKR, Datuk Seri Anwar Ibrahim serta Timbalan Presiden PAS, Datuk Seri Tuan Ibrahim Tuan Man.


Selain Gaza, Zionis kini makin agresif serang Tebing Barat

RAMALLAH, 8 Rabiulakhir 1445H, Isnin – Bukan hanya semakin ‘ganas’ menyerang Semenanjung Gaza, rejim Zionis turut agresif melakukan kempen penahanan rakyat Palestin di Tebing Barat secara besar-besaran sejak permulaan serangan balasnya pada 7 Oktober lalu.

Agensi berita Wafa melaporkan, kira-kira 120 rakyat Palestin ditangkap – kebanyakan dalam serbuan ke atas rumah mereka – di sekitar wilayah diduduki, menjadikan keseluruhan ditahan kini 1,215 orang.

Di wilayah selatan Tebing Barat, Hebron, tentera pendudukan Israel menahan 59 rakyat Palestin, termasuk 40 pekerja dari Semenanjung Gaza yang sudah dipecat berikutan pencerobohan rejim ke atas wilayah terkepung itu.

Di Ramallah, tentera Israel menahan 27 penduduk Palestin kebanyakannya dari kem pelarian Jalazone, di mana dua ditembak mati dan enam yang lain cedera termasuk seorang profesor universiti ketika serbuan di bandar Beit Rima.

Di Jericho, sembilan orang telah ditahan termasuk seorang doktor yang berkhidmat di Hospital Jericho.

Sementara, 12 lagi turut ditangkap dalam serbuan di pelbagai kampung dan kem pelarian di wilayah Bethlehem.

Empat lagi ditahan di daerah Jenin, kesemuanya berusia 50-an di kawasan Tulkarm, dan enam di bandar serta kampung Nablus.

Persatuan Banduan Palestin berkata, tentera pendudukan Palestin telah menahan lebih 1,215 rakyat Palestin di rumah mereka di seluruh Tebing Barat dan Baitulmaqdis Timur sejak 7 Oktober. – Agensi


PAS tak boleh jika UMNO nak kerjasama tapi kena tinggalkan Bersatu

BANGI, 20 Zulkaedah 1443H, Isnin – PAS tetap mengharapkan supaya wujud kerjasama dengan UMNO dan Bersatu sebelum Parlimen dibubarkan.

Namun, PAS terpaksa menerima sekiranya UMNO kekal dengan pendirian untuk bertanding secara solo pada Pilihan Raya Umum ke-15 (PRU15) nanti, kata Naib Presiden PAS, Datuk Amar Nik Abdullah.

“Kita sudah biasa, sedia atau tidak sedia apabila UMNO buat keputusan tersebut jadi kita kena hadapi.

“Kita tidak boleh terima jika UMNO hendak bekerjasama, PAS perlu tinggalkan Bersatu, kerana seboleh-bolehnya kita hendak sentiasa bersama demi kepentingan semua.

“Mungkin kita dengan Muafakat Nasional (MN), Perikatan Nasional (PN), dan mungkin kita bersendirian. Jadi semua pilihan ini kita ambil kira dan bersedia untuk berdepan dengan semua pilihan berkenan,” katanya.

Tegas beliau sehingga kini pemilihan kerusi dalam PRU-15 masih di peringkat perundingan namun sudah ada jawatankuasa yang dibentuk oleh parti untuk berunding.

Beliau yang juga Timbalan Menteri Besar kelantan berkata, PAS kini sentiasa dalam keadaan bersiap siaga menghadapi PRU 15 yang akan diadakan pada bila-bila masa.

“Kita sudah sedia hadapi pilihan raya pada bila-bila masa. PAS pun menunggu tarikh yang diumumkan.

“Jika ia diumumkan awal, PAS akan membuat persediaan yang sepatutnya,” katanya.


Individu tak hormat bahasa kebangsaan boleh didenda RM50,000

KUALA LUMPUR, 21 Zulkaedah 1443H, Selasa – Individu yang didapati tidak menghormati Bahasa Kebangsaan pada masa hadapan boleh didenda tidak melebihi RM50,000 atau dihukum penjara melalui pindaan Akta Dewan Bahasa dan Pustaka (DBP) 1959.

Pengerusi Jemaah Pengelola DBP, Professor Datuk Seri Dr Awang Sariyan berkata, kedua-dua hukuman adalah antara yang dicadangkan untuk pindaan akta itu yang kini dalam fasa akhir perbincangan sebelum dijangka dibentang kepada Perdana Menteri bulan depan.

“Ia bukan soal salah tatabahasa atau ejaan tetapi tidak hormati Bahasa Kebangsaan. Usul denda ini bukan untuk menghukum, ia dicadang untuk membangkitkan kecintaan dan patriotisme kepada negara,” katanya kepada pemberita selepas menghadiri sambutan Ulang Tahun ke-66 DBP di sini hari ini.

Sebelum ini, dilaporkan kerajaan akan meminda akta itu bagi membolehkan pihak DBP mengambil tindakan terhadap mana-mana pelanggaran Bahasa Melayu termasuk di peringkat daerah.

Awang berkata, DBP turut mencadangkan agar Akta Bahasa Kebangsaan di bawah selian Pejabat Perdana Menteri dipinda seiringan pindaan Akta DBP agar pihaknya dapat menjalankan tugas sebagai penguatkuasa bahasa dengan lebih berkesan.

“Bukan sahaja Akta DBP perlu dipinda tetapi pindaan Akta Bahasa Kerajaan juga perlu dilakukan kerana itu induknya. Kalau akta itu diperluas, bolehlah kerajaan meminta DBP melaksanakan dasar bahasa secara lebih jelas,” katanya.

Mengenai pindaan itu, beliau berkata, ia harus dilaksana secara holistik bukan sekadar bidang kuasa penguatkuasaan tetapi juga harus melihat aspek perantarabangsaan, pentauliahan dan pelesenan bahasa sastera.-  Bernama


PDRM umum pertukaran jawatan 10 pegawai kanan

KUALA LUMPUR, 5 Zulhijjah 1444H, Sabtu – Polis Diraja Malaysia (PDRM) mengumumkan pertukaran jawatan 10 pegawai kanan termasuk  Penolong Pengarah E6, Cawangan Khas, Bukit Aman SAC Tan Beng Yeow berkuat kuasa 24 Julai depan.

Setiausaha PDRM, Datuk Noorsiah Mohd Saaduddin berkata, jawatan baharu Tan ialah Ketua Penolong Pengarah E3, Cawangan Khas Bukit Aman dengan memangku pangkat DCP.

Pertukaran lain membabitkan Ketua Cawangan Khas Perak Datuk Shazeli Kahar yang akan dilantik menjadi Penolong Pengarah E1A, Cawangan Khas, Bukit Aman, juga memangku pangkat DCP.

Beliau berkata, Penolong Pengarah E1C Cawangan Khas Bukit Aman Datuk Dr Lim Joo Soon pula akan menggantikan posisi Tan, manakala jawatan Lim diganti Penolong Pengarah E1A Cawangan Khas, Bukit Aman SAC Norhasni Hassan.

“Ketua Penolong Pengarah Pasukan Khas Siasatan Bersepadu Urus Setia Pejabat Ketua Polis Negara (KPN) Bukit Aman SAC Md Nazri Zawawi, akan menjadi Timbalan Ketua Polis Melaka. Posisi beliau akan digantikan Komandan Pusat Latihan Polis (PULAPOL) Kuching, Sarawak SAC Razali Mohamad,” katanya dalam kenyataan malam tadi.

Sementara itu, Noorsiah berkata, Komander Markas Pasukan Polis Marin Wilayah Lima Jabatan Keselamatan Dalam Negeri dan Ketenteraman Awam (KDNKA) Kuching, Sarawak ACP Zulfikar Mohd Ghazali akan dilantik menjadi Komandan PULAPOL, Kuching, Sarawak dengan memangku pangkat SAC.

Beliau barkata, ACP Pentadbiran Jabatan Pengurusan Selangor ACP Alina Saad pula akan menjawat jawatan Ketua Penolong Pengarah Kepolisan Komuniti Jabatan Pencegahan Jenayah dan Keselamatan Komuniti (JPJKK) Bukit Aman, juga memangku pangkat SAC.

Selain itu, Timbalan Ketua Cawangan Khas Risikan dan Operasi Perak ACP Hishammudin Mohd Amin akan memangku pangkat SAC dengan menggantikan posisi Shazeli sebagai Ketua Cawangan Khas Perak yang baharu.

Beliau berkata Ketua Jabatan Keselamatan Dalam Negeri dan Ketenteraman Awam (JKDNKA) Selangor Supt Rudy Abdullah akan menjadi Timbalan Ketua Staf Operasi Darat Eastern Sabah Security Command (ESSCOM) Kementerian Dalam Negeri yang baharu, dengan memangku pangkat ACP. – Bernama


Mahkamah Perancis sahkan pengharaman jubah di sekolah

PARIS, 10 Rabiulawal 1445H, Selasa – Mahkamah tertinggi Perancis memutuskan dasar larangan kerajaan terhadap pemakaian jubah di sekolah adalah sah.

Keputusan sekali gus menyebabkan mahkamah menolak rayuan tiga pertubuhan terhadap larangan pemakaian jubah bagi pelajar beragama Islam di sekolah – yang diumumkan bulan lalu.

Minggu lalu, kesatuan Sud Education Paris, La Voix Lyceene dan Le Poing Leve Lycee di Perancis memfailkan rayuan terhadap larangan itu.

Pada 31 Ogos, peguam bagi Tindakan Hak Muslim (ADM), Vincent Brengarth turut memfailkan rayuan kepada Majlis Negara untuk meminta penggantungan larangan ke atas pemakaian jubah, yang menurutnya melanggar beberapa kebebasan hak asasi.

Pada 7 September, Majlis Negara menolak rayuan ADM dengan alasan bahawa larangan itu tidak melanggar dan menyalahi hak kehidupan peribadi, kebebasan beragama dan hak pendidikan.

Tindakan kontroversi itu mencetuskan tindak balas terhadap kerajaan – yang dikritik sejak beberapa tahun kebelakangan ini – kerana jelas menyasarkan umat Islam dengan kenyataan serta dasarnya.

Ini termasuk serbuan ke atas masjid dan yayasan kebajikan serta undang-undang ‘anti-separatisme’ yang mengenakan sekatan luas ke atas masyarakat.- Agensi


Sektor pembinaan diramal tak stabil jika PRU15 separuh masa kedua 2022

BANGI, 9 Zulkaedah 1443H, Khamis – Pasaran bagi sektor pembinaan dijangka semakin tidak stabil terutama selepas Pilihan Raya Umum Ke-15 (PRU15) – sekiranya diadakan pada separuh masa kedua 2022.

Bagaimanapun, RHB Investment Bank Berhad menjangkakan keadaan akan menjadi seperti biasa selepas tempoh berkenaan.

Katanya, jika kerajaan akan datang mengekalkan polisi sedia ada, syarikat dalam sektor itu boleh meneruskan projek masa hadapan seperti biasa.

“Senario negatif mungkin berlaku sekiranya Parlimen tergantung tanpa sebarang keputusan kerana ia akan mencetuskan ketidakpastian bagi projek sektor awam yang akan diteruskan,” katanya dalam nota kajian, hari ini.

Firma itu berkata, ruang utama fiskal kerajaaan yang terhad dicerminkan dalam hutang kepada Keluaran Dalam Negara Kasar (KDNK) pada kadar 62.4 peratus pada April 2022.

Bagaimanapun firma berkenaan juga tidak menolak kemungkinan projek infrastruktur awam masa hadapan mungkin memerlukan lebih banyak penyertaan syarikat-syarikat swasta yang dilihat memberi manfaat kepada kontraktor yang memiliki kunci kira-kira yang stabil.

“Terdapat risiko penyertaan sektor swasta yang rendah sekiranya dana yang disediakan dihadkan sekiranya mereka menerima lebih banyak projek,” katanya.

Firma itu berkata, pendapatan bagi segmen pembinaan untuk sesetengah syarikat tidak menunjukkan peningkatan pada suku pertama tahun 2022 akibat tekanan daripada kenaikan bahan mentah.

Malah, harga keluli mencatatkan kenaikan sebanyak 16 peratus manakala harga simen meningkat sebanyak 40 peratus pada separuh pertama 2022.


Fahmi Fadzil tak tahu erti kebebasan media: Razali

BANGI, 15 Safar 1445H, Jumaat – Tindakan Suruhanjaya Komunikasi dan Multimedia (SKMM) menyekat beberapa portal berita seolah-olah menunjukkan Menteri Komunikasi dan Digital, Fahmi Fadzil tidak memahami erti kebebasan media.

Ketua Penerangan Parti Pribumi Bersatu Malaysia (Bersatu), Datuk Razali Idris berkata, media sudah tidak bebas lagi terutama sejak di bawah rejim Menteri Komunikasi dan Digital ala madani ini.

“Terus-terang TokLi nak sebut, bahawa Menteri Komunikasi dan Digital ini tidak faham dan tidak mengerti akan maksud kritikan membina, pandangan kontruktif, pemikiran yang kritikal, penulisan yang tajam lagi benar dan fakta.

“Selain cadangan yang telus, asakan penulisan yang memberi peringatan dan media itu adalah suara rakyat, akar umbi dan kumpulan marhaen.

“Masalah sekarang menteri ini seolah melihat segala-galanya berbentuk subversif, cemuhan, tohmahan, hendak menjatuhkan kerajaan, menyentuh soal 3R dan segala pemikiran yang negatif,” katanya dalam kenyataan hari ini.

Dalam perkembangan sama, Razali menegaskan tindakan menggunakan kuasa agensi di bawah kementerian iaitu SKMM amat mengancam terhadap amalan dan kebebasan media sekarang.

Beliau menyifatkan situasi ini sebagai sangat memalukan terutama sekali apabila lapan veteran media tempatan turut bersuara melahirkan kebimbangan masing-masing.

Justeru, beliau bersependapat dengan luahan lapan ‘otai’ media mengenai perkara ini iaitu iaitu Tan Sri Johan Jaaffar, Datuk A Kadir Jasin, Datuk Hussamuddin Yaacob, Datuk Seri Azman Ujang, Datuk Dr Chamil Wariya, Datuk Yong Soo Heong, Datuk Zakaria Wahab dan Dr G Manimaran.

“Adanya kejadian menyekat Utusan TV, TV Pertiwi dan beberapa arus media serta ramai pengurusan TikTok, pempengaruh dan ribuan akaun media sosial disekat, ditutup dan digantung atas alasan penyebaran berita fitnah dan tidak betul sejak sembilan bulan lalu.

“Apa yang sebenarnya Menteri Komunikasi dan Digital ini hendak berbangga sangat mengenai kedudukan yang kononnya baik dari aspek kebebasan media di negara ini?

“Adakah menteri yang hanya tahu berkayuh basikal dalam pejabat, itu sahaja yang boleh dibanggakan?” soalnya.

Tegasnya lagi, dunia media dan komunikasi sudah jauh berbeza sekarang malah kandungan berita begitu dinamik dan akses yang dicapai melangkaui sempadan.

“Tidak hairanlah mengapa penolakan rakyat itu berlaku dan kini penolakan media juga mula berlaku akibat ada unsur-unsur penyalahgunakan kuasa demi kepentingan tertentu, itu yang TokLi merasainya.

“Tunggulah pada hari kebangkitan yang sebenar-benarnya,” katanya.


Ekonomi Madani masih kekalkan kerangka kapitalis tanpa perubahan radikal

Oleh Siti Hafidah Abd Ghaffar

BANGI, 2 Safar 1445H, Sabtu – Ekonomi Madani yang dibentangkan Perdana Menteri, Datuk Seri Anwar Ibrahim hanyalah model kapitalisme sosial yang mengekalkan sistem dan struktur ekonomi kapitalis.

Pegawai Penyelidik di Jabatan Kajian IRIS Institute, Dr Adilah Zafirah Mohd Suberi berkata, apa yang membezakannya ia menerapkan nilai demokrasi, kebebasan, keadilan dan keamanan segala bangsa.

Menurutnya, itu bukan perkara baharu kerana ia sudahpun diperkenalkan Pertubuhan Bangsa-Bangsa Bersatu (PBB) sejak 1990 untuk ‘merawat’ sedikit masalah ekonomi kapitalis.

“PBB menerapkan nilai ‘justice, sustainability, inclusiveness’ yang mana tidak lari daripada nilai-nilai ekonomi Madani ini.

“Ia menekankan integrasi polisi ekonomi dan sosial untuk menangani masalah …tetapi tetap tidak membuat perubahan radikal untuk menangani sistem monopoli dan eksploitasi dalam ekonomi kapitalis itu,” katanya.

Beliau berkata demikian ketika menjadi panel dalam Dialog Kuasa Nasional: Adakah Ekonomi Madani Membangunkan Kuasa Nasional yang diadakan di Universiti Kebangsaan Malaysia (UKM) hari ini.

Selain itu beliau berkata, kajian IRIS Institute mendapati insititusi antarabangsa dan kuasa besar mempengaruhi hala tuju pembangunan nasional untuk kepentingan elit global bukan kepentingan nasional.

Ini dikaitkan dengan konsep imperialisme kapitalis yang mana proses pengeluaran moden dalam sistem ekonomi dunia berhierarki dan tidak sama rata yang dipacu oleh syarikat-syarikat oliogopoli antarabangsa dan negara Global North.

Kedua-duanya mengaut kekayaan yang dijana di negara-negara Global South melalui eksploitasi buruh dan kawalan ke atas kewangan dan teknologi.

Adilah berkata, meskipun Global South ini mempunyai manfaat ekonominya, ia sekadar meningkatkan saiz Hasil Dalam Negeri Kasar (GDP) dan kadar pendapatan negara.

“Sistem antarabangsa ini sebenarnya mengekang negara-negara lain bangun melebihi yang ada sekarang.

“Sekarang kita ada World Bank Group punya hub ditubuhkan di Kuala Lumpur sejak 2016. Ia memberi tunjuk ajar kepada Malaysia bahkan dijadikan hub untuk rantau ini,” katanya.

Selain itu, beliau berkata, kajian IRIS Institute mendapati China adalah antara pelabur terbesar di Malaysia dengan peningkatan pelaburan sejak 2003 sehingga kini.

Menurutnya, pelaburan langsung asing (FDI) China di Malaysia tertumpu kepada sektor tenaga dan hartanah.

“FDI China di Malaysia lebih memberi kelebihan kepada negara itu yang mendapat akses kepada pasaran dan sumber kita serta pengaruh geopolitiknya di rantau ini.

“Pada masa sama, Malaysia punya manfaat itu sangat kecil jika dibandingkan China kerana pembuatan, peluang teknologi dan pekerjaan masih terhad,” katanya.


Ramadan: 100,000 jemaah dibenar tunai solat di Masjidil Haram

RIYADH, 25 Syaaban 1442H, Rabu – Seramai 150,000 jemaah dibenarkan menunaikan umrah atau solat setiap hari di Masjidil Haram sepanjang bulan Ramadan.

Ketua Umum Urusan Dua Masjid Suci berkata, daripada jumlah tersebut, 100,000 jemaah diizinkan untuk bersolat di Masjidil Haram, manakala 50,000 jemaah lagi dibenar menunaikan umrah.

Katanya, perkara itu diputuskan sebagai sebahagian daripada rancangan meningkatkan kapasiti operasi.

Sementara itu, Kementerian Hal Ehwal Islam, Bimbingan dan Dakwah memberitahu, keizinan menunaikan umrah akan diberi kepada jemaah berusia 65 tahun dan ke atas, yang sudah menerima suntikan vaksin COVID-19.

Ketua Presiden Dua Masjid Suci, Sheikh Abdulrahman Al-Sudais berkata, inokulasi adalah syarat untuk memasuki Masjidil Haram dan Masjid Nabawi di Madinah.

Selain itu, Menteri Hal Ehwal Islam, Dr Abdullatid Al-Asheikh pada Selasa mengeluarkan arahan, supaya mengamalkan langkah berjaga-jaga bagi mengekang penularan wabak COVID-19 pada bulan Ramadan.

Beliau berkata, perkara-perkara berkaitan solat tarawih dan qiyam di masjid akan diumumkan kelak.

Difahamkan, aktiviti pada bulan Ramadan di dalam masjid seperti iftar, sahur dan iktikaf akan ditangguhkan, sementara jumlah lokasi bagi solat Aidilfitri akan diperluaskan.

Pada masa sama, wakil Menteri Haji dan Umrah, Dr Abdel Fattah Mashat berkata, jemaah yang ingin menunaikan umrah pada bulan Ramadan perlu meminta kebenaran melalui permohonan di aplikasi Tawakkalna.

Pada bulan Ramadan, permit akan diedarkan setiap minggu untuk jemaah haji dan individu yang ingin menunaikan solat di Masjidil Haram. – Agensi


JPJ lanjut tempoh tawaran pengurangan saman hingga 31 Disember

BANGI, 10 Jamadilawal 1443H, Rabu – Jabatan Pengangkutan Jalan (JPJ) bersetuju melanjutkan tempoh tawaran pengurangan pembayaran saman kompaun sebanyak 80 peratus kepada semua Notis Saman JPJ (yang boleh dikompaun) sehingga 31 Disember ini.

Lanjutan tempoh pengurangan saman itu dibuat susulan sambutan amat menggalakkan daripada orang ramai sempena dengan Acara 100 Hari Aspirasi Keluarga Malaysia (AKM) yang berakhir 12 Disember lalu.

Tawaran itu bagaimanapun tidak terpakai bagi kes-kes yang masih dalam sebutan pihak mahkamah termasuk yang berstatus waran tangkap dan perbicaraan.

JPJ dalam satu kenyataan hari ini berkata, bagi pesalah-pesalah lalu lintas yang telah disenarai hitam, pesalah dikehendaki hadir sendiri ke kaunter JPJ, bagi tujuan proses dokumentasi semula, sebelum menikmati diskaun saman yang diberikan.

“Kemudahan pembayaran saman ini adalah melibatkan semua kaunter di pejabat JPJ seluruh negara termasuk kios, Mobile JPJ, dan Pusat Transformasi Bandar (UTC).

“Urusan transaksi tersebut boleh dilakukan bermula pada jam 8 pagi hingga 5 petang (termasuk hujung minggu) manakala bagi UTC, waktu pengoperasian adalah tertakluk kepada arahan MOF,” katanya.

Katanya lagi, transaksi pembayaran juga boleh dilakukan secara dalam talian (online) melalui portal mySIKAP JPJ (https://public.jpj.gov.my/).

“Dengan pelanjutan tempoh ini, diharap dapat memberi lebih banyak peluang dan kemudahan kepada Keluarga Malaysia untuk menikmati tawaran pengurangan pembayaran saman yang lebih panjang tanpa perlu mengabaikan prosedur operasi standard (SOP) COVID-19 yang ditetapkan,” katanya.

Dalam pada itu, JPJ memaklumkan, pihaknya mengutip RM4,126,938 melalui 81,146 transaksi urus niaga pembayaran saman bermula 9 hingga 13 Disember lalu.

“Daripada jumlah itu, sebanyak 68,953 transaksi melibatkan saluran kaunter dan Mobile JPJ manakala selebihnya iaitu melibatkan 1,080 transaksi (kios) dan 11,113 transaksi (online),” katanya.


Pengganas serang balai polis, 4 anggota terbunuh di Pakistan

PAKISTAN, 23 Jamadilawal 1444H, Ahad – Sekurang-kurangnya empat anggota polis terkorban dan beberapa yang lain cedera dalam serangan hendap di sebuah Balai Polis Burgai di barat laut Pakistan, hari ini.

Serangan kejam yang berlaku awal pagi minggu ini adalah siri serangan terbaharu yang berlaku sejak beberapa bulan kebelakangan ini di daerah Lakki Marwar di wilayah Khyber Pakhtunkhwa, yang terletak bersebelahan Afghanistan.

Jurucakap polis mendakwa, kumpulan pengganas yang menyerang di balai polis berkenaan dengan menggunakan bom tangan dan pelancar roket.

Malah, operasi mencari dan menahan pengganas sedang giat dilaksanakan di seluruh wilayah berkenaan.

Terletak kira-kira 207 kilometer dari ibu kota wilayah Peshawar, Lakki Marwat kini telah menjadi lokasi sasaran kumpulan pengganas.

Bulan lalu, enam anggota polis dilaporkan terkorban yang didakwa dibunuh oleh pengganas TTP dalam serangan hendap di wilayah sama di Lakki Marwat.

Serangan berkenaan berlaku sejurus selepas pembatalan gencatan senjata antara pasukan keselamatan Pakistan dan TTP yang hanya mampu bertahan beberapa bulan.

Bagaimanapun, kedua-dua pihak masing-masing menyalahkan satu sama lain di atas pelanggaran gencatan senjata berkenaan.

Sejak kebelakangan ini, Pakistan telah menyaksikan lonjakan serangan pengganas di sempadan Afghanistan, berikutan serangan Taliban yang kembali berkuasa di Kabul.

Islamabad pada masa sama menggesa Taliban untuk memenuhi komitmen mereka untuk mengekang kumpulan pengganas dan tidak membenarkan menggunakan tanah Afghanistan sebagai landasan pelancaran untuk serangan berkenaan. – Agensi


Pendirian Pemuda PAS isu vernakular naif: ANGKASA

BANGI, 15 Muharram 1442H, Khamis – Angkatan Pemuda-Pemudi BERJASA (ANGKASA) kekal dengan pendirian untuk memansuhkan sekolah vernakular walau apa alasan diberi untuk mempertahankannya.

Ketuanya, Hazwan Mohamad berkata, pemansuhan sekolah itu sama ada secara beransur-ansur atau sepenuhnya boleh dibincangkan secara dengan lebih mendalam.

“Pokoknya, kita mesti bersetuju bahawa pada akhirnya kita perlukan hanya satu sistem pendidikan untuk anak watan Malaysia.

“Jika soal pengajaran bahasa Mandarin atau Tamil yang menjadi kerisauan, kita boleh bersetuju supaya pengajaran dan pembelajaran bahasa ini diajar dalam sekolah kebangsaan,” katanya dalam satu kenyataan, hari ini.

Mengulas mengenai isu sama, Hazwan berkata, suntikan ideologi antinasional yang semakin membarah adalah salah satu perkara yang perlu diberi perhatian selain faktor integrasi dan pergaulan anak-anak dalam keputusan menutup sekolah vernakular.

“Untuk faham perkara ini, ada dua pesanan. Pertama, jangan jadi terlalu naif. Dan kedua, berjiwa besarlah wahai ahli politik.

“Ketua Pemuda parti ini menyebut, buat apa nak roboh sekolah yang dah ada. Saya tergelak kecil. Sejak bila pemansuhan sama dengan merobohkan,” katanya sinis.

Terdahulu, media melaporkan Ketua Pemuda PAS, Ir Khairil Nizam Khirudin menyokong supaya sekolah vernakular terus dibuka tetapi berharap pendidikannya diperbaiki lagi.

Khairil Nizam berkata, pendirian beliau dan sayap Pemuda PAS mengenai isu sekolah vernakular tidak berubah sejak dua tahun lalu.

“Sekolah vernakular? Biarlah dia buka. Cuma kita perlu memperkasakan kualiti pendidikan kebangsaan dan kemenjadian murid di dalam sekolah vernakular.

“Yang sedia ada tu sedia ada la, takkan kita nak roboh?

“Sebab itu pada pendapat pemuda PAS, sekolah-sekolah ini perlu mengadaptasi kualiti sistem pendidikan negara dan sekiranya perlu diperkasakan lagi, silakan. Kita serahkan kepada profesor-profesor atau golongan bijaksana yang boleh memperkasakannya,” katanya


Arab Saudi beri pengampunan kepada ratusan banduan sempena Ramadan

RIYADH, 3 Ramadan 1444H, Sabtu – Bersempena Ramadan, kerajaan Arab Saudi memberikan pengampunan dan membebaskan sejumlah besar tahanan yang telah dipenjarakan atas kesalahan kecil.

Menurut Ketua Pengarah Jabatan Penjara, pembebasan ratusan banduan telah pun bermula mengikut titah Raja dan arahan Menteri Dalam Negeri, Putera Abdulaziz bin Saud bin Nayef.

Keputusan ini diputuskan bagi menyokong inisiatif negara untuk menggalakkan pengampunan dan belas kasihan pada bulan suci Ramadan.

Banduan yang dibebaskan termasuk warga Saudi dan tawanan antarabangsa telah memenuhi keperluan khusus dan menyertai program pemulihan bertujuan menempatkan semula mereka ke dalam masyarakat.

Di kebanyakan negara Islam, membebaskan banduan pada awal Ramadan adalah amalan popular untuk menunjukkan amal dan belas kasihan.

Sebelum Ramadan bermula, Pemerintah Dubai, Sheikh Mohammed bin Rashid, mengampunkan 1,025 banduan. – Agensi


GTA mahu bina semula negara demi kelangsungan Melayu: BERJASA

Oleh Zuhayati Yazid

BANGI, 6 Muharram 1444H, Khamis – Penubuhan Gerakan Tanah Air (GTA) merupakan isyarat kepada rakyat bagi menggantikan UMNO yang telah tersasar jauh daripada landasan perjuangan sebenar.

Presiden BERJASA, Ustaz Haji Zamani Ibrahim berkata, GTA yang terdiri daripada empat parti bersedia untuk mempertahankan Islam sebagai agama Persekutuan daripada sebarang ancaman dan tindakan yang menghakis kuasa bangsa di tanah air ini.

“Satu gerakan tersusun akan dilaksanakan untuk menyedarkan rakyat bahawa pemimpin parti sedia ada hari ini langsung tidak memikirkan tentang kehilangan tanah rizab Melayu yang semakin terhakis dan tidak pula diganti mengikut nilai serta sifat-sifatnya.

“Apa makna kita sebagai orang Melayu berbangga dengan jumlah yang ramai dan majoriti tetapi hakikatnya kita semakin hilang kuasa dan tanah.

“Kuasa Mahkamah Syariah pula masih tidak diangkat dan akibatnya semua keputusan Mahkamah Syariah masih boleh dipertikaikan oleh pihak yang berkepentingan sehingga mencabar Islam sebagai agama Persekutuan,” katanya ketika dihubungi Ismaweb.net, hari ini.

Beliau berkata demikian sebagai mengulas pelancaran GTA dan masa depan gagasan politik baharu itu sama ada mampu menjamin masa depan rakyat di negara ini.

Petang tadi, Tun Dr Mahathir Mohamad selaku pengerusi mengumumkan penubuhan GTA yang disertai empat parti politik dan pertubuhan bukan kerajaan (NGO) iaitu Parti Pejuang Tanah Air (Pejuang), Parti Perikatan India Muslim Nasional (IMAN), Parti Bumiputera Perkasa Malaysia (Putra) dan BERJASA.

Dr Mahathir menegaskan, gagasan itu akan memfokus untuk bertanding di semua kerusi majoriti Melayu dan kerusi yang ditandingi UMNO khususnya di Semenanjung Malaysia.

Mengulas lanjut, Ustaz Zamani menyeru masyarakat menyedari kedudukan Melayu kini berada dalam keadaan kritikal dan UMNO tidak lagi mampu membela nasib rakyat.

Justeru, katanya, sudah sampai masa rakyat memberikan keyakinan kepada GTA untuk membina semula negara demi kelangsungan kuasa orang Melayu.

Tegas beliau, sebagai tuan tanah, hak orang Melayu akan dijaga dan Islam sebagai agama Persekutuan terus terpelihara.

Pautan berkaitan:


Israel rampas tanah, tahan 16 penduduk Palestin

BAITULMAQIS, 9 Jamadilakhir 1443H, Rabu – Tidak cukup merampas tanah, pihak berkuasa negara pengganas Israel menahan 16 orang awam termasuk tiga wanita Palestin dari kampung Al-Atrash di padang pasir Negev.

Penduduk melaporkan, polis menyerbu kampung itu dan melepaskan peluru logam bersalut getah dan bom tangan ketika kempen penangkapan, dalam usaha menghalang penduduk Arab daripada berhadapan dengan jentolak yang sedang memusnahkan tanah mereka sebagai persediaan untuk merampasnya.

Pusat Maklumat Palestin melaporkan seorang remaja bawah umur turut ditahan.

Sebuah khemah protes dirobohkan, manakala penduduk dihalang daripada mengakses tanah mereka.

Penduduk Badwi di Negev mesti mematuhi undang-undang yang sama seperti warga Israel Yahudi.

Meskipun mereka membayar cukai, namun tidak dapat menikmati hak dan perkhidmatan yang sama seperti penduduk Yahudi di Israel.

Bahkan negara haram itu berulang kali enggan menghubungkan bandar-bandar ke grid kebangsaan, bekalan air dan kemudahan penting yang lain. – Agensi


Lelaki ditahan disyaki terlibat samun bersenjata di Kuala Kangsar

IPOH, 17 Rabiulawal 1444H, Jumaat – Polis berjaya menahan seorang lelaki hari ini, yang melarikan diri selepas dipercayai melakukan samun bersenjata ke atas seorang wanita di bandar Kuala Kangsar semalam.

Ketua Polis Daerah Kuala Kangsar ACP Omar Bakhtiar Yaacob berkata lelaki itu ditahan sepasukan anggota Ibu Pejabat Polis Daerah Kuala Kangsar di sekitar bandar itu pada 7.30 pagi tadi.

“Hasil penahanan, polis menjumpai sejumlah barangan yang mempunyai kaitan dengan kes samun bersenjata itu dan suspek juga didapati menggunakan motosikal bernombor pendaftaran palsu,” katanya dalam kenyataan.

Beliau berkata lelaki itu direman hingga 19 Okt ini untuk siasatan mengikut Seksyen 392/397 Kanun Keseksaan.

Menurut Omar Bakhtiar hasil semakan mendapati lelaki itu mempunyai 15 rekod jenayah termasuk dadah dan polis percaya dia turut mempunyai kaitan dengan satu kes cubaan samun yang tular menerusi media sosial sebelum ini.

“Kita telah berjaya mengesan dan memanggil mangsa dalam video yang tular sebelum ini bagi tujuan siasatan lanjut,” katanya.

Dalam kejadian semalam, seorang wanita tempatan kerugian RM4,000 selepas disamun menggunakan senjata dan kejadian itu tular menerusi media sosial. – Bernama


Presiden Gerakan sukar rampas kerusi DUN Bayan Lepas tanpa sokongan PAS

Oleh Siti Hafidah Abd Ghaffar

BANGI, 11 Muharam 1445H, Sabtu – Ketiadaan jentera PAS mengiringi Presiden Gerakan, Datuk Dr Dominic Lau Hoe Chai di pusat penamaan calon kerusi Dewan Undangan Negeri (DUN) Bayan Lepas seolah-olah menunjukkan konflik yang tercetus di antara kedua-dua parti gabungan Perikatan Nasional (PN) itu belum berakhir.

Penganalisis politik, Dr Azmi Hassan berkata, sekiranya Dominic tidak mendapat sokongan PAS, maka Pengerusi PN Pulau Pinang itu dijangka sukar menewaskan penyandang kerusi tersebut, Azrul Mahathir Aziz daripada Pakatan Harapan (PH).

“Amat sukar bagi Presiden Gerakan ini mengambil alih kerusi Bayan Lepas kerana penyandangnya agak popular daripada PH.

“Dan kalau ditambah dengan boikot daripada PAS memang sukarlah,” katanya ketika dihubungi Ismaweb.net hari ini.

Mengulas lanjut, Dr Azmi berkata, kesemua kerusi ditandingi Gerakan di Pulau Pinang adalah kawasan DAP dan majoriti bukan Melayu.

Katanya, Bayan Lepas adalah satu-satunya kerusi yang ada kemungkinan boleh menang jika PAS dan penyokong Melayu Parti Pribumi Bersatu Malaysia (Bersatu) mengundi calonnya.

“Jika PAS merasa kecewa dengan perkara itu (pencalonan Dominic), maka sukarlah Dominic Lau menumpaskan penyandang daripada PH,” katanya.

Sebelum ini, pencalonan Dominic untuk bertanding DUN Bayan Lepas yang mempunyai 64 peratus penyokong Melayu itu mendapat bantahan keras penyokong PAS Bayan Lepas sekali gus membuat pendirian memboikot hari penamaan calon dan menutup Bilik Operasi PAS di seluruh kawasan itu.


Lebih banyak sekolah di Kuala Sanglang mungkin ditutup

SANGLANG, 19 Zulhijjah 1441H, Ahad – Lebih banyak sekolah di Daerah Sanglang dan kawasan berdekatan mungkin akan ditutup berikutan pelaksanaan Perintah Kawalan Pergerakan Diperketatkan Bersasar (TEMCO) yang dikuatkuasakan sejak malam tadi.

Pengerusi Jawatankuasa Pendidikan negeri, Rozieana Ahmad berkata semalam sebanyak dua sekolah iaitu Sekolah Kebangsaan (SK) Sanglang dan Sekolah Menengah Kebangsaan (SMK) Sanglang ditutup selama tujuh hari mulai esok.

“Berkemungkinan lebih banyak lagi sekolah yang terlibat (dalam kawasan COVID-19) akan ditutup,” katanya ketika dihubungi Bernama di sini hari ini.

Rozieana yang juga Ahli Dewan Undangan Negeri (ADUN) Pauh berkata beliau tidak menolak kemungkinan penutupan dua sekolah itu akan berlarutan selama dua minggu.

Katanya tindakan Jabatan Pendidikan Negeri (JPN) Perlis dibuat berdasarkan arahan yang diterima daripada Majlis Keselamatan Negara (MKN), Kementerian Kesihataan Malaysia (KKM) dan Pejabat Kesihatan Daerah (PKD).

Semalam, Bernama melaporkan Kerajaan Negera Perlis melaksanakan TEMCO selama 28 hari bermula 10.00 malam tadi di dua buah kampung iaitu Kampung Kuala Sanglang dan Kampung Tanah Timbul.

Perlis sehingga semalam mencatat 30 kes dengan 11 kes baharu daripada Kluster Pesakit Bawah Siasatan (PUI) Sivangga. – Bernama


Pahang harap proses vaksinasi COVID-19 disegerakan untuk rakyatnya

BANGI, 4 Zulkaedah 1442H, Selasa – Pahang berharap kerajaan Persekutuan dapat menyegerakan proses pemberian vaksin kepada penduduk di negeri itu melalui Program Imunisasi COVID-19 Kebangsaan (PICK) yang bermula sejak Mac lalu.

Menteri Besar, Datuk Seri Wan Rosdy Wan Ismail berkata, sehingga 12 Jun, hanya 11.7 peratus rakyat negeri Pahang – daripada sasaran 1,231,800 juta – telah menerima suntikan vaksin bermula Mac.

Beliau berkata, purata penerima vaksin harian di negeri itu juga hanya 963 orang, jauh daripada sasaran ekoran kekurangan bekalan vaksin.

“Sasaran 1,231,800 juta orang untuk menerima vaksin pada 31 Disember 2021 hanya akan dapat dicapai sekiranya pemberian vaksin harian adalah sebanyak purata 7,550 orang sehari.

“Kerajaan negeri Pahang berharap kerajaan Persekutuan dapat mengambil langkah dan inisiatif bagi menyegerakan pembekalan suntikan vaksin kepada negeri ini agar sektor ekonomi, sosial dan pembangunan secara keseluruhannya dapat dipulihkan secepat mungkin,” katanya dalam kenyataan, hari ini.

Setakat 14 Jun, seramai 4,688,233 individu di seluruh negara telah menerima suntikan vaksin COVID-19, di mana 1,413,039 orang telah melengkapkan dos kedua, menurut Jawatankuasa Khas Jaminan Akses Bekalan Vaksin COVID-19 (JKJAV).


4 maut, 22 cedera nahas bas di Bolivia

LA PAZ, 12 Rejab 1443H, Isnin – Sekurang-kurangnya empat terbunuh manakala 22 cedera selepas sebuah bas terjatuh ke dalam gaung dalam nahas jalan raya di Chuquisaca, selatan Bolivia, pada Ahad lapor Xinhua, memetik pihak berkuasa tempatan.

Pendakwa Raya Chuquisaca Mauricio Nava berkata kepada media tempatan, nahas berlaku akibat bas berkenaan dipandu laju.

Menurut laporan awal, kejadian berlaku ketika bas itu melalui selekoh di laluan Sucre-Monteagudo.

Nava berkata, polis dan anggota perkhidmatan awam telah dihantar ke lokasi kejadian untuk membantu mangsa yang cedera. – Bernama


Warga asing kembali aktif berniaga di Pasar Harian Selayang, Pasar Borong KL

KUALA LUMPUR, 19 Rejab 1443H, Isnin – Kumpulan warga asing kembali menjadikan lokasi sekitar Pasar Harian Selayang (PHS) dan Pasar Borong Kuala Lumpur sebagai lubuk rezeki mereka menjalankan perniagaan secara haram.

Biarpun kawasan berkenaan sebelum ini digempur beberapa kali oleh pihak berkuasa dan pernah dikenakan Perintah Kawalan Pergerakan Diperketatkan (PKPD) ekoran jangkitan kes COVID-19 yang tinggi  tahun lepas, ternyata mereka tidak serik berniaga di sekitar kaki lima bangunan kedai berdekatan kedua-dua pasar berkenaan yang menjadi tumpuan pembeli.

Tinjauan Bernama mendapati di PHS, kelibat peniaga warga asing yang menjual sayur-sayuran, buah-buahan dan barang basah lebih ramai ketika hujung minggu dari awal pagi hingga petang.

Di deretan bangunan kedai dua tingkat berdekatan Pasar Borong Kuala Lumpur pula seolah-olah telah menjadi ‘perkampungan’ mereka dengan ada antaranya membuka restoran selain turut menjual daging sembelihan secara terbuka hanya di kaki lima bangunan kedai.

Seorang peniaga ikan, Norizah Saptu, 42, berkata, warga asing kembali aktif berniaga sejak peniaga tempatan dipindahkan ke bangunan baharu PHS pada Jun tahun lepas.

Menurut Norizah, warga asing juga mula bertindak berani dengan mengubah lokasi perniagaan mereka ke bangunan kedai yang terletak di antara sempadan Majlis Perbandaran Selayang dan Dewan Bandaraya Kuala Lumpur (DBKL) bagi mengaburi pihak berkuasa.

“Dalam tempoh sekarang, ramai peniaga baru nak memulihkan semula perniagaan masing-masing setelah lama operasi ditutup akibat pandemik COVID-19, tapi kini kami pula terpaksa bersaing dengan peniaga warga asing.

“Sudahlah banyak kos terpaksa kami tanggung termasuk lesen dan sewa premis, tapi mereka (warga asing) dapat berniaga sewenang-wenang,” katanya yang telah meniaga selama 11 tahun.

Seorang penduduk, Zulfahmi Hakimi Mohamad Said, 35, pula berkata, situasi di bangunan kedai berdekatan Pasar Borong Kuala Lumpur umpama berada di negara lain apabila deretan bangunan kedai dua tingkat itu dipenuhi warga asing.

“Kawasan ini juga telah dipenuhi dengan sampah-sarap. Saya bimbang jika tiada langkah segera untuk menangani isu ini, lama-kelamaan ia boleh mendatangkan kemudaratan bukan sahaja isu keselamatan dan kesihatan tetapi juga kesan kepada ekonomi peniaga di sekitar pasar ini,” katanya.

Sementara itu, Ketua Kawasan Selayang Persatuan Peniaga dan Penjaja Bumiputera Wilayah Persekutuan, Mohd Hafiz Mohd Sidik berkata, tindakan undang-undang yang lebih tegas harus dikenakan kepada warga asing bagi kelangsungan peniaga tempatan.

“Mereka menjual dengan harga yang lebih murah berbanding peniaga tempatan kerana mereka tidak menanggung kos seperti sewa premis dan bahan jualan diperoleh terus daripada pembekal. Ini tidak mustahil akan ada antara kami yang terpaksa gulung tikar,” katanya. – Bernama


Pemimpin PAS tandatangani Proklamasi Orang Melayu

KUALA LUMPUR, 12 Syawal 1444H, Rabu – Presiden PAS, Tan Sri Abdul Hadi Awang bersama beberapa pemimpin parti itu menandatangani Proklamasi Orang Melayu yang diilhamkan bekas Perdana Menteri, Tun Dr Mahathir Mohamad.

Perkara tersebut dikongsi pembantu Dr Mahathir, Abu Bakar Yahya di laman Facebook hari ini.

“Beberapa pimpinan tertinggi PAS yang diketuai Abdul Hadi Awang telah pun menandatangani menyokong proklamasi bangsa Melayu di hadapan (Tun Dr) Mahathir Mohamad,” katanya pada hantaran tersebut.

Video pertemuan itu berserta komen ringkas daripada Abdul Hadi turut dikongsi di laman Facebook ‘Proklamasi Orang Melayu’.

“Ini kita balik kepada prinsip asal perjuangan Islam itu sendiri, kalau kita baca al-Quran kita dapati Rasul memulakan perjuangan Islam walaupun untuk seluruh manusia – tonggaknya pada bangsa dan kaumnya.

“Kerana perjuangan memerlukan tonggak bangsa baru ada kekuatan, kalau tidak tidak ada kekuatan. Bukan kita fanatik kaum, tetapi itu asas,” katanya.

Turut hadir menandatangani proklamasi itu ialah Menteri Besar Terengganu, Datuk Seri Dr Ahmad Samsuri Mokhtar dan Setiausaha Agung PAS, Datuk Seri Takiyuddin Hassan.

Proklamasi Orang Melayu difahamkan adalah suatu pengisytiharan berkaitan agenda dan perjuangan orang Melayu.

la mengandungi 12 perkara berkaitan dengan cabaran dan masa depan orang Melayu ketika ini.

Proklamasi itu bertujuan mengangkat isu membabitkan kepentingan orang Melayu dan memberi kesedaran kepada mereka terhadap masalah yang akan timbul jika mereka tidak kembali kepada matlamat perjuangan bangsa.


Kerajaan teliti tutup kelompangan undang-undang jenayah syariah

KUALA LUMPUR, 16 Rabiulakhir 1445H, Selasa – Kerajaan sedang meneliti untuk menutup kelompangan (lacuna) yang wujud dalam Akta atau Enakmen Tatacara Jenayah Syariah bagi memastikan ia sesuai dengan perkembangan semasa.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, ia juga bagi memastikan undang-undang syariah tidak dimanipulasi oleh pihak tidak bertanggungjawab terutama jenayah yang dilakukan secara dalam talian sekali gus menjadikan penguatkuasaan dan pendakwaan lebih efisien.

“Akta atau Enakmen Tatacara Jenayah Syariah ini menentukan bagaimana siasatan itu boleh dilakukan. Sebagai contoh Ajaran Sihulk, kalau secara fizikal dia mengajar ajaran sesat itu di Gombak, jadi pendakwaan itu dilakukan di Mahkamah Syariah Gombak di tempat kesalahan itu dilakukan tapi kalau ia berlaku secara dalam talian di media sosial, di mana nak menentukan bagaimana kesalahan itu dilakukan.

“Inilah yang perlu dibincangkan dan sekiranya lacuna ada dalam akta atau enakmen Tatacara Jenayah Syariah maka akta atau enakmen itu perlu dipinda,” katanya selepas merasmikan Persidangan Penguatkuasaan Isu-Isu Semasa Syariah Peringkat Wilayah Persekutuan di sini semalam.

Selain itu, beliau berkata, kerajaan sedang mempertimbang cadangan mewujudkan jawatan kader penasihat undang-undang di Jabatan Agama Islam Wilayah Persekutuan (JAWI) bagi memperkasa bahagian penguatkuasaan undang-undang syariah bagi agensi berkenaan.

Naim berkata, jawatan itu antara lain bertujuan memberikan nasihat perundangan yang sesuai dan segera bagi melancarkan tugas penguatkuasaan selain akan bertemu dengan pihak Jabatan Peguam Negara (AGC) dan Jabatan Perkhidmatan Awam (JPA) untuk membincangkan perkara tersebut.

“Di JAWI, khususnya di bahagian penguatkuasaan, kadang-kadang banyak melibatkan kes kontroversi dan memerlukan pandangan daripada AGC, jadi sekarang JAWI tiada lagi (penasihat undang-undang) jadi terpaksa dapatkan pandangan tersebut daripada penasihat undang-undang yang ada di Jabatan Kemajuan Islam Malaysia (JAKIM) iaitu agensi lain, atau daripada AGC.

“… jadi tempoh nak dapatkan jawapan itu memakan masa sedangkan dia perlukan jawapan segera. Dalam konteks itu, JAWI berharap jawatan itu boleh diwujudkan supaya sekiranya ada isu timbul dia boleh terus beri nasihat kepada JAWI dan JAWI boleh bertindak berdasarkan pandangan tersebut,” katanya.

Naim berkata, beliau turut menyasarkan supaya jawatan itu dapat diwujudkan pada tahun hadapan.

Mengenai isu melibatkan replika senjata mainan di sebuah sekolah yang tular dipercayai semasa Minggu Solidariti Palestin, beliau berkata pihak sekolah perlu memainkan peranan dengan mengawal perkara itu supaya ia tidak disalah anggap dan seterusnya membawa sentimen yang tidak sepatutnya.

Sebelum ini, Menteri Pendidikan Fadhlina Sidek berkata pihaknya sedang menunggu laporan penuh berhubung isu itu dan mengarahkan supaya satu siasatan menyeluruh dijalankan mengenai perkara tersebut. – Bernama


3 juta kanak-kanak Afghanistan terima vaksin polio bulan depan

KABUL, 12 Rabiulawal 1443H, Selasa – Tabung Kanak-Kanak Pertubuhan Bangsa-Bangsa Bersatu (UNICEF) akan memulakan pemberian vaksin polio dari rumah ke rumah bulan depan, selepas mendapat kebenaran kerajaan baharu Taliban untuk menyokong kempen berkenaan secara besar-besaran.

UNICEF dan Pertubuhan Kesihatan Dunia (WHO) menyambut baik keputusan kepimpinan Taliban yang menyokong kempen pemberian vaksin polio di seluruh Afghanistan.

Wakil UNICEF di Afghanistan, Hervé Ludovic De Lys berkata, kempen berkenaan akan dimulakan pada 8 November depan serta disasarkan kepada kira-kira tiga juta kanak-kanak di kawasan terpencil dan mereka yang belum pernah mendapat suntikan.

“Kebenaran daripada pihak kerajaan akan memungkinkan kita membuat kempen secara besar-besaran dalam usaha membasmi polio di negara ini.

“Bagi menghilangkan polio sepenuhnya, setiap kanak-kanak di setiap rumah perlu diberikan suntikan,” katanya dalam kenyataan.

Afghanistan dan negara jiran, Pakistan merupakan negara terakhir di dunia yang berdepan endemik polio, penyakit yang tidak dapat disembuhkan dan mudah merebak sehingga boleh menyebabkan masalah kelumpuhan dalam kalangan kanak-kanak.

Awal tahun ini, Pertubuhan Bangsa-Bangsa Bersatu (PBB) berjaya mengesan satu kes baharu melibatkan polio di negara bergolak ini sekali gus memberi peluang besar untuk WHO membasmi kes berkenaan.

“Memulakan semula vaksin sekarang sangat penting supaya dapat cegah polio yang signifikan di negara ini sekali gus dapat mengurangkan risiko penularan,” katanya lagi.

Selepas ini kempen sama akan dilakukan di Pakistan bagi menyelamatkan nyawa kanak-kanak daripada berdepan masalah kelumpuhan. – Agensi


JAIS batal peperiksaan PSRA Ogos ini

SHAH ALAM, 30 Syawal 1442H, Jumaat – Jabatan Agama Islam Selangor (JAIS) membuat keputusan bagi membatalkan peperiksaan Penilaian Sekolah Rendah Agama (PSRA) yang dijadualkan pelaksanaannya pada 23 hingga 27 Ogos ini.

Pengarah JAIS Datuk Mohd Shahzihan Ahmad berkata sehubungan pembatalan itu pihaknya akan melaksanakan kaedah pentaksiran baharu yang setara dan seimbang sebagai ganti sesuai pemilihan pelajar ke tingkatan 1 Sekolah Agama Bantuan Kerajaan (SABK) dan Maahad Integrasi Tahfiz Selangor (MITS) sesi kemasukan 2022.

“Keputusan pembatalan peperiksaan PSRA dibuat berikutan pelaksanaan sekatan pergerakan penuh fasa pertama di seluruh negara dan trend semasa penularan dan peningkatan jangkitan serta jumlah kematian akibat COVID-19 di Selangor yang semakin tinggi.

“Keputusan ini akan turut membantu usaha berterusan semua pihak melandaikan lekuk penularan COVID-19,” katanya dalam kenyataan hari ini.

Mohd Shahzihan berkata pihaknya berpandangan juga bahawa pembelajaran formal yang tidak dapat dijalankan seperti biasa akan memberi impak besar terhadap kemampuan guru dan pelajar dalam menghadapi persediaan peperiksaan PSRA mengikut format dan protokol peperiksaan seperti lazimnya.

“JAIS mengucapkan jutaan terima kasih kepada guru-guru Sekolah Rendah Agama Negeri Selangor yang telah mengambil pelbagai inisiatif dan kaedah yang bersesuaian dalam menyampaikan pengajaran dan pembelajaran (PdP) kepada anak didik semasa pelaksanaan Perintah Kawalan Pergerakan (PKP). – Bernama


Perang Gaza tak jejas persiapan haji tahun depan

BANGI, 18 Rabiulakhir 1445H, Khamis – Peperangan yang berlaku di Gaza tidak akan menjejaskan Lembaga Tabung Haji (TH) membuat persiapan pengurusan operasi haji Malaysia untuk tahun hadapan.

Menteri di Jabatan Perdana Menteri (Hal Ehwal Agama), Datuk Mohd Na’im Mokhtar berkata, sekiranya peperangan itu masih berlarutan, persiapan luar biasa akan dilakukan dengan panduan yang dikeluarkan Arab Saudi dan Kementerian Luar.

“Kita tertakluk kepada panduan, nasihat daripada Kementerian Luar Negeri dan Kementerian Haji (dan Umrah) Arab Saudi.

“Mereka akan menentukan dan apa sahaja arahan dan panduan serta nasihat yang diberikan, akan dipatuhi TH.

“Sudah tentu Kerajaan Arab Saudi memikirkan isu keselamatan ini dan menjadi keutamaan untuk jamin keselamatan bakal jemaah-jemaah haji,” katanya.

Beliau pada masa sama, menolak kemungkinaan untuk membuat pengurangan kuota Jemaah haji tahun ini disebabkan perang di Gaza.

“Permohonan bagi kuota tambahan jemaah haji Malaysia musim hadapan telah dilakukan dan kita TH masih menunggu jawapan daripada Arab Saudi.

“Segala persiapan yang dibuat TH mengambil kira kuota seramai 31,600 bakal jemaah haji yang akan melakukan ibadah itu nanti,” katanya.


Kematian Khashoggi: Komitmen Riyadh beri keadilan diragui

RIYADH, 25 Zulkaedah 1441H, Jumaat – Duta Besar Arab Saudi ke Turki pada ketika berlakunya pembunuhan kejam wartawan, Jamal Khashoggi kini telah dinaikkan pangkat sebagai Timbalan Menteri Luar Negeri kerajaan.

Tindakan berkenaan kemungkinan menimbulkan lebih keraguan mengenai janji Riyadh untuk menghukum mereka yang bertanggungjawab ke atas pembunuhan wartawan Washington Post itu.

Waleed A Elkhereiji adalah diplomat tertinggi Arab Saudi di Istanbul ketika Khashoggi dibunuh sejurus beliau memasuki Konsulat Saudi, di mana mayatnya tidak pernah dijumpai.

Elkhereiji dipanggil oleh Kementerian Luar Negeri Turki untuk ditanya keberadaan Khashoggi ketika beliau diketahui hilang.

Pada masa itu, Arab Saudi menegaskan bahawa Khashoggi telah meninggalkan konsulat.

Riyadh mengakui wartawan yang berusia 59 tahun itu dibunuh di premisnya hanya ketika Ankara memberikan bukti bahawa beliau tidak meninggalkan konsulat Arab Saudi dan ia memiliki bukti pembunuhannya di dalam bangunan itu.

Elkhereiji bekerja sebagai Menteri Pertanian Arab Saudi selama setahun hingga 2015.

Pada tahun yang sama, beliau dilantik oleh Raja Salman Bin Abdulaziz sebagai anggota Majlis Syura, sebuah badan penasihat rasmi.

Beliau kemudiannya dinaikkan pangkat dan menjadi Duta Arab Saudi ke Ankara pada tahun 2017.

Pada bulan Mac, Peguam Negara Turki mengeluarkan dakwaan terhadap 20 warganegara Arab Saudi yang dituduh atas pembunuhan Khashoggi, di mana Elkhereiji tidak termasuk dalam senarai.

Laporan PBB 2019 menyimpulkan bahawa, putera mahkota yang dikenali sebagai Mohammed Bin Salman (MBS) bertanggungjawab ke atas pembunuhan Khashoggi.

Perisikan Amerika juga mencapai kesimpulan yang sama. – Agensi


Kapal pertama bawa gandum dari Ukraine berlabuh di Turki

ISTANBUL, 17 Muharram 1444H, Isnin – Kapal pertama yang membawa gandum dari Ukraine – yang akan dieksport menerusi perjanjian diuruskan oleh Pertubuhan Bangsa-Bangsa Bersatu (PBB) tiba di Istanbul pada Ahad.

Kapal berbendera Belize itu adalah yang pertama melalui Laut Hitam sejak pencerobohan Russia.

Kapal Sormovsky itu telah dimuatkan dengan 3,050 mt gandum dan meninggalkan pelabuhan Chornomorsk di Ukraine pada Jumaat.

Rakaman Reuters menunjukkan kapal itu menyeberangi Selat Bosphorus dan berlabuh di sana, menunggu pemeriksaan.

Ia adalah penghantaran pertama gandum dari Ukraine bersama-sama dengan Russia, menyumbang hampir satu pertiga daripada eksport gandum global sebelum 24 Februari, apabila Moscow melancarkan apa yang disifatkannya sebagai ‘operasi khas’.

Sebanyak 18 kapal kini telah berlepas dari Ukraine sejak dua minggu lalu, berikutan perjanjian dengan Russia untuk membenarkan semula eksport bijirin dari pelabuhan Laut Hitam Ukraine, selepas ia terhenti selama lima bulan akibat perang.

Perjanjian itu – yang diuruskan oleh PBB bersama Turki – dicapai bulan lalu di tengah-tengah kebimbangan bahawa kehilangan bekalan bijirin Ukraine akan membawa kepada kekurangan makanan yang teruk dan juga wabak kebuluran di beberapa bahagian dunia. – Agensi


KDN akan bentang semula usul lanjut subseksyen 4(5) SOSMA

KUALA LUMPUR, 20 Zulhijjah 1443H, Rabu – Dewan Rakyat hari ini meluluskan usul membatalkan keputusan dewan pada 23 Mac lepas yang menolak lanjutan penguatkuasaan Subseksyen 4(5) Akta Kesalahan Keselamatan (Langkah-Langkah Khas) 2012 atau SOSMA.

Usul yang dibuat mengikut Peraturan Mesyuarat 36(3) Peraturan-peraturan Majlis Mesyuarat Dewan Rakyat itu diluluskan setelah melalui undi belah bahagian yang menyaksikan 105 Ahli Parlimen bersetuju manakala 83 tidak bersetuju dan 32 tidak hadir.

Susulan keputusan itu, Kementerian Dalam Negeri (KDN) akan mengemukakan semula usul lanjutan penguatkuasaan Subseksyen 4(5) akta berkenaan yang membolehkan tempoh tahanan 28 hari dikekalkan bagi tempoh lima tahun lagi mulai 31 Julai ini, pada persidangan kali ini.

Menteri Dalam Negeri Datuk Seri Hamzah Zainudin ketika menggulung perbahasan usul itu berkata pembatalan keputusan usul terdahulu akan membolehkan beliau memasukkan usul baharu bagi membolehkan Subseksyen 4(5) SOSMA diteruskan.

Ketika membentangkan usul itu, beliau berkata senarai kesalahan di bawah Jadual Pertama SOSMA merupakan kesalahan jenayah yang amat serius, kompleks serta boleh mengancam keselamatan dan ketenteraman awam serta memerlukan tempoh siasatan yang panjang.

“Sebagai contoh, pada 24 Mei 2022, pihak Polis Diraja Malaysia (PDRM) membuat tangkapan di bawah SOSMA terhadap 14 individu yang terlibat dalam sindiket menjalankan aktiviti haram pengedaran dadah dan penyeludupan senjata api ke negara jiran.

…manakala beberapa kes yang ditangkap pada pertengahan bulan Julai ini, termasuk 17 orang dalam kes penyeludupan migran, jika tidak dilanjutkan usul ini, akan menyebabkan terbantut usaha PDRM dari segi siasatan dan suspek-suspek akan terlepas,” katanya.

Hamzah berkata sekiranya tempoh tahanan 28 hari itu tidak dilanjutkan, KDN bimbang usaha untuk menangani kumpulan jenayah terancang dan ancaman kumpulan keganasan akan terjejas.

“Saya percaya jika suspek-suspek ini dilepaskan, suspek ini boleh mengganggu rantaian bukti dan kesannya jenayah-jenayah keselamatan ini akan semakin berleluasa,” katanya.

Usul lanjutan penguatkuasaan Subseksyen 4(5) akta itu tidak diluluskan ketika dibentang pada Mesyuarat Pertama Penggal Kelima Dewan Rakyat lepas, setelah melalui undi belah bahagian yang menyaksikan 85 Ahli Parlimen bersetuju manakala 86 lagi tidak bersetuju.

Terdahulu, Yang Dipertua Dewan Rakyat Tan Sri Azhar Azizan Harun berkata mengikut Peraturan Mesyuarat 36 (3), perkara yang telah diputuskan pada penggal sama, tidak boleh ditimbangkan semula oleh dewan dan perlu menunggu penggal hadapan untuk dipertimbangkan semula.

“Tetapi kalau hendak ditimbangkan semula perkara yang telah dibuat ketetapan itu, ketetapan tersebut perlu dibatalkan terlebih dahulu, barulah boleh usul yang sama diusulkan pada sesi yang sama,” katanya.

Peraturan Mesyuarat 36 (3) menyebut: “Adalah salah pada peraturan mesyuarat jika dicuba menimbangkan semula apa-apa perkara tertentu yang telah diputuskan oleh Majlis Mesyuarat dalam penggal Majlis yang ada sekarang, kecuali dengan dikeluarkan usul bersendiri bagi membatalkan keputusan Majlis Mesyuarat berkenaan dengan perkara itu”.

Persidangan Dewan Rakyat bersambung esok. – Bernama


Krisis Sudan: 180 mayat dikebumi tanpa diketahui identiti

KHARTOUM, 15 Zulkaedah 1444H, Ahad – Pertempuran berdarah di dua wilayah Sudan – Khartoum dan Darfur memaksa sukarelawan untuk mengebumikan 180 mayat tanpa mengenal pasti identiti mereka.

Sejak pertempuran antara Angkatan Tentera Sudan dan pasukan separa tentera Rapid Support Forces (RSF) meletus pada 15 April, sukarelawan telah mengebumikan 102 mayat tidak dikenali di tanah perkuburan Al-Shegilab di ibu negara dan 78 lagi di tanah perkuburan di Darfur.

Kedua-dua ketua tentera, Abdel Fattah Al-Burhan dan timbalannya yang bertukar menjadi musuh, komander RSF, Mohamed Hamdan Daglo, telah mengeluarkan ikrar berulang kali untuk melindungi orang awam dan mengamankan koridor kemanusiaan.

Tetapi sukarelawan Bulan Sabit Merah, disokong oleh Jawatankuasa Palang Merah Antarabangsa berkata, keadaan sangat sukar untuk bergerak melalui jalanan bagi mengambil mayat kerana kekangan keselamatan.

Dalam rundingan gencatan senjata di Arab Saudi bulan lalu, pihak yang bertelagah bersetuju membolehkan Bulan Sabit Merah Sudan dan Jawatankuasa Palang Merah Antarabangsa untuk mengumpul, mendaftar dan mengebumikan mayat dalam penyelarasan dengan pihak berkuasa yang berwibawa.

Tetapi kedua-dua pihak terus melanggar dan tidak menghormati peraturan yang ditetapkan, sekaligus menyebabkan perjanjian gencatan senjata yang diusahakan AS dan Saudi runtuh sama sekali.

Seluruh daerah di ibu negara sudah tidak mempunyai bekalan air, manakala bekalan elektrik hanya tersedia untuk beberapa jam seminggu dan tiga perempat daripada hospital di zon pertempuran tidak berfungsi.

Keadaan ini amat teruk di wilayah barat Darfur, yang menempatkan kira-kira satu perempat penduduk Sudan dan tidak pernah pulih daripada perang dua dekad yang dahsyat menyebabkan ratusan ribu maut dan lebih dua juta kehilangan tempat tinggal.

Beratus-ratus orang awam terkorban, kampung dan pasar dibakar dan kemudahan bantuan dirompak, mendorong puluhan ribu mencari perlindungan di negara jiran Chad.

Lebih daripada 1,800 orang telah terbunuh dalam pertempuran itu, menurut Pertubuhan Pengesan Konflik (ACLED).

Agensi perubatan dan bantuan berulang kali mengatakan bahawa jumlah kematian sebenar mungkin lebih tinggi, kerana kebanyakkan jumlah mayat ditinggalkan di kawasan yang tidak dapat dihubungi. -Agensi


Tragedi Batang Kali: Lebih ramai individu akan dipanggil bantu siasatan

BATANG KALI, 24 Jamadilawal 1444H, Isnin – Polis akan memanggil lebih ramai individu bagi membantu siasatan insiden tanah runtuh di tapak perkhemahan Fathers’ Organic Farm, Gohtong Jaya di sini, termasuk mangsa-mangsa yang terselamat dalam kejadian awal pagi Jumaat itu.

Ketua Polis Daerah Hulu Selangor, Supt Suffian Abdullah berkata, proses berkenaan mungkin dilakukan dalam tempoh seminggu dua lagi memandangkan kebanyakan mangsa yang merupakan warga Sekolah Jenis Kebangsaan Cina (SJKC) Mun Choong, ketika ini masih trauma.

Pada Sabtu, polis telah memanggil tiga individu iaitu pengusaha tapak perkhemahan berkenaan dan dua pekerjanya bagi membantu siasatan.

“Saya percaya dalam kes ini, ramai lagi akan dipanggil termasuk juga mangsa-mangsa,” katanya  dalam sidang media di sini hari ini.

Dalam kejadian pada 2.42 pagi Jumaat, runtuhan tanah sepanjang hampir 300 meter dan setinggi 70 meter telah menimpa tapak perkhemahan itu yang terletak di Jalan Genting-Batang Kali.

Setakat 12 tengah hari 19 Disember (hari ini), sembilan mangsa masih hilang, manakala 24 lagi terkorban daripada keseluruhan 94 mangsa yang terlibat dalam kejadian itu.

Suffian berkata, kes berkenaan disiasat di bawah Seksyen 7 Akta Kerajaan Tempatan 1976 dan Seksyen 304 (A) dan Seksyen 290 Kanun Keseksaan.

Beliau berkata, polis juga telah mengenal pasti lima daripada tujuh kenderaan yang terlibat dalam kejadian tanah runtuh berkenaan, dengan masing-masing dua daripada pemilik kenderaan tersebut telah meninggal dunia dan terselamat, manakala seorang lagi masih hilang.

Dalam pada itu, beliau berkata, kesemua 24 mayat mangsa tragedi berkenaan telah selesai diserahkan kepada waris dan keluarga semalam.

Beliau turut menyeru ahli keluarga atau orang dikenali yang didapati hilang ketika berkunjung ke kawasan berkenaan agar membuat laporan ke balai polis.

Suffian turut meminta semua pihak agar tidak menyebarkan video atau gambar yang boleh mengaibkan mangsa insiden berkenaan kerana ia boleh dikenakan tindakan undang-undang sama ada di bawah Akta Komunikasi dan Multimedia 1998 atau Kanun Keseksaan.-  Bernama


Khutbah Jumaat tak sepatutnya sentuh isu politik

KOTA BHARU, 5 Rabiulawal 1444H, Ahad – Khutbah Jumaat yang menyentuh isu politik terutamanya yang dilihat condong ke arah kepartian tertentu tidak sepatutnya berlaku di negara ini, kata Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary.

“Jika isu membabitkan politik yang berat sebelah (bias) kepada kepartian parti tertentu ia tidak sepatutnya berlaku dalam khutbah Jumaat.

Khutbah Jumaat adalah untuk merungkaikan soalan yang berbangkit dalam masyarakat kita. Tetapi sekiranya digunakan untuk tujuan kempen parti tertentu yang tidak ada maslahah umum kepada masyarakat ia tidak dibenarkan,” katanya.

Beliau berkata demikian ketika ditemui selepas Majlis Perasmian Program Hari Sayidatina Khadijah Peringkat Parlimen Pengkalan Chepa di Pusat Tarbiah Islam Kelantan (PUTIK), di sini hari ini.

Beliau yang juga Ahli Parlimen Pengkalan Chepa berkata demikian ketika diminta mengulas mengenai warga maya yang mempersoalkan ada masjid yang didakwa memasukkan isu politik di dalam khutbah Jumaat.

Mengulas lanjut, Ahmad Marzuk menegaskan perkara itu akan diserahkan untuk tindakan kerajaan negeri masing-masing untuk penelitian lebih lanjut. – Bernama


COVID-19 negara terus catat trend menurun

KUALA LUMPUR, 12 Rabiulawal 1443H, Selasa – Laporan kes harian, jumlah kematian, kapasiti penggunaan katil dan unit rawatan rapi (ICU) pesakit COVID-19 terus menunjukkan trend penurunan pada minggu epidemik (ME) ke-41, kata Ketua Pengarah Kesihatan Tan Sri Dr Noor Hisham Abdullah.

Selain itu, beliau berkata sepanjang tempoh ME ke-41 iaitu 10 sehingga 16 Oktober, nilai kebolehjangkitan wabak atau RT juga kekal stabil sekitar 0.80 – 0.90.

Beliau berkata perkembangan baik itu sejajar dengan peningkatan liputan vaksinasi COVID-19 di Malaysia di samping usaha pembukaan semula pelbagai sektor secara terancang melalui inisiatif pembukaan semula secara selamat yang lebih meyakinkan.

“Dalam tempoh itu, kes baharu COVID-19 menunjukkan penurunan 17.9 peratus iaitu daripada 63,722 kes (ME ke-40) kepada 52,321 kes (ME ke-41). Kes baharu bagi negeri Selangor, Negeri Sembilan, Putrajaya dan Kuala Lumpur pula mulai menunjukkan trend mendatar.

“Purata kes aktif turun 21 peratus iaitu daripada 133,450 kes (ME ke-40) kepada 105,497 kes (ME ke-41), manakala kes kematian turun sebanyak 15.3 peratus iaitu daripada 700 kes (ME ke-40) kepada 593 kes (ME ke-41).

“Kes yang memerlukan rawatan di ICU turut menunjukkan penurunan 12 peratus iaitu 778 kes (ME ke-40) kepada 684 kes (ME ke-41), sementara kes yang memerlukan bantuan pernafasan turun 11.9 peratus iaitu 331 kes (ME ke-40) kepada 292 kes (ME ke-41),” katanya dalam satu kenyataan mengenai perkembangan wabak itu, hari ini.

Turut menunjukkan penurunan bagi tempoh sama ialah jumlah kluster COVID-19 dengan 83 kluster dilapor melibatkan 37 atau 44.6 peratus kluster tempat kerja; 25 (30.1 peratus) kluster komuniti; 10 (12.1 peratus) kluster pusat pendidikan; sembilan (10.8 peratus) kluster kumpulan berisiko tinggi dan masing-masing satu (1.2 peratus) kluster pusat tahanan dan satu kluster keagamaan.

Mengenai kapasiti penggunaan katil di Pusat Kuarantin dan Rawatan COVID-19 Berisiko Rendah (PKRC) dan wad serta alat bantuan pernafasan menunjukkan trend penurunan sekitar satu hingga tiga peratus pada ME ke-41 berbanding ME ke-40.

Sementara itu, Dr Noor Hisham memaklumkan kes baharu COVID-19 yang direkodkan setakat 12 tengah hari ini adalah 5,745, menjadikan kumulatif kes kini 2,401,866.

Menurutnya hanya 115 kes atau dua peratus daripada kes baharu itu adalah Kategori Tiga, Empat dan Lima manakala baki 5,630 atau 98 peratus adalah Kategori Satu dan Dua.

“Daripada jumlah kes baharu itu, 12 kes adalah kes import manakala 5,733 lagi merupakan kes tempatan,” katanya sambil memberitahu Malaysia turut merekodkan 8,933 kes sembuh dengan jumlah kumulatif adalah 2,287,888 kes.

Dr Noor Hisham berkata 682 kes dirawat di ICU dengan 331 daripadanya memerlukan bantuan pernafasan, selain sebanyak lapan kluster baharu dikenal pasti membabitkan tujuh kluster tempat kerja serta satu kluster pendidikan lain.

Maklumat terperinci berkenaan situasi semasa jangkitan dan penularan COVID-19 dalam negara akan dimuat naik ke laman web COVIDNOW di https://covidnow.moh.gov.my dan data akan dikemas kini pada 12 tengah malam setiap hari. – Bernama


Harga arang batu dunia akan pengaruhi kadar baharu tarif elektrik: Pakar

KUALA LUMPUR, 25 Jamadilakhir 1443H, Jumaat – Peningkatan harga arang batu dunia dijangka akan mempengaruhi kadar tarif elektrik baharu yang bakal diumumkan kerajaan tahun ini bagi tempoh tiga tahun akan datang.

Justeru pensyarah di Sekolah Perniagaan dan Ekonomi Universiti Putra Malaysia Prof Madya TS Dr Anuar Shah Bali Mahomed tidak menolak kemungkinan akan ada kenaikan kadar tarif elektrik kepada industri yang memperoleh keuntungan luar biasa sebelum ini kerana permintaan terhadap bahan api itu lebih tinggi berbanding pengeluaran.

“Ini juga disebabkan kebergantungan negara kita dalam mengimport arang batu,” katanya kepada Bernama, baru-baru ini.

Pada 9 Januari lepas, Kementerian Tenaga dan Sumber Asli mengeluarkan kenyataan berhubung semakan semula tarif elektrik mencetuskan pelbagai reaksi dalam kalangan masyarakat dengan umumnya menganggap akan berlaku kenaikan.

Tanggapan itu diperkuat oleh kenyataan menteri berkenaan Datuk Seri Takiyuddin Hassan bahawa tarif baharu untuk tempoh tiga tahun akan datang itu “tidak membebankan rakyat” selain memberi manfaat khusus kepada hampir 85 peratus daripada lapan juta pemilik akaun domestik di seluruh negara.

Semalam, Takiyuddin berkata kadar tarif elektrik negara ini bagi tempoh 2022 sehingga 2024 yang akan dilaksanakan tidak lama lagi, selepas pihaknya mengadakan perbincangan dengan Kabinet sebanyak enam kali berhubung perkara berkenaan.

Jelas Anuar Shah, krisis harga bahan api semasa adalah disebabkan permintaan yang melebihi bekalan, lebih-lebih lagi selepas Indonesia mengumumkan larangan eksport arang batunya pada 1 Januari lepas yang memberi kejutan bukan sahaja kepada Malaysia tetapi juga seluruh dunia.

Menurut laporan, pasaran arang batu dunia mencatatkan harga tertinggi pada Oktober tahun lepas iaitu US$270 satu tan, dan setakat 27 Januari lalu, harga bahan api itu berada pada paras US$227.60 satu tan. (US$1=RM4.19).

Arang batu dan gas asli digunakan untuk menjana hampir 93 peratus elektrik di Semenanjung Malaysia, kos yang membentuk hampir 36 peratus daripada tarif elektrik asas pada masa ini.

Buat masa ini, Malaysia masih amat bergantung kepada penjanaan tenaga daripada arang batu dan membeli sebahagian besar keperluannya dari Indonesia (63 peratus), diikuti Australia (24 peratus), Rusia (11 peratus), dan Afrika Selatan (dua peratus).

Malaysia juga menggunakan campuran bahan api yang pelbagai iaitu arang batu sebanyak 47 peratus, gas asli (41 peratus) serta tenaga boleh baharu (TBB) dan hidro (12 peratus) dalam sektor penjanaan elektrik.

Bagaimanapun, Anuar Shah berkata kerajaan boleh mengurangkan atau sekurang-kurangnya mengekalkan tarif elektrik bagi golongan B40 dan M40 dengan menyasarkan kenaikan itu ke atas perniagaan berpendapatan luar biasa semasa penularan pandemik COVID-19.

Sementara itu, menjelaskan mengenai tarif elektrik, Pensyarah Pusat Pengajian Kejuruteraan Elektrik, Fakulti Kejuruteraan Universiti Teknologi Malaysia Prof Ir Dr Mohammad Yusri Hassan berkata, kali terakhir tarif elektrik di negara ini disemak ialah pada 1 Januari 2014, selaras dengan aspirasi kerajaan ke arah mengalihkan kaedah pemberian subsidi tenaga secara berperingkat melalui Program Rasionalisasi Subsidi.

Beliau berkata 70.7 peratus (4.6 juta) pelanggan domestik tidak terjejas kerana tiada kenaikan tarif untuk 200 per kilowatt jam (kWj) pertama penggunaan bulanan sejak 1997 dan tiada kenaikan tarif bagi mereka yang menggunakan elektrik antara 201kWj dan 300kWj sebulan sejak 2009.

“Selain itu, rebat daripada kerajaan kepada pelanggan yang mempunyai bil bulanan RM20 ke bawah masih dikekalkan dan jalur tarif domestik dikurangkan kepada lima jalur berbanding sembilan jalur untuk pemahaman yang lebih baik mengenai bil tersebut,” katanya.

Metodologi penetapan tarif elektrik adalah berdasarkan rangka kerja kawal selia ekonomi yang dikenali sebagai Peraturan Berasaskan Insentif (IBR), diperkenalkan oleh Suruhanjaya Tenaga untuk meningkatkan kecekapan operasi dan ketelusan ke arah bekalan elektrik yang mampan, kata Mohammad Yusri.

“Metodologi lain ialah melalui Imbalance Cost Pass-Through (ICPT), mekanisme di bawah rangka kerja IBR yang membolehkan Tenaga Nasional Berhad sebagai syarikat utiliti membuat perubahan (sama ada kenaikan atau pengurangan) terhadap kos bahan api dan kos berkaitan penjanaan lain dalam tarif elektrik bagi setiap enam bulan,” katanya.

Katanya, tarif sedia ada adalah untuk pelanggan domestik, komersial serta industri dan terdapat beberapa kriteria yang mempengaruhi tarif elektrik antaranya ialah dasar kerajaan berkaitan tenaga, bahan api gas dan harga arang batu; kos pembelian tenaga daripada penjana bebas dan kesan kepada sosioekonomi untuk pengguna.

Mohammad Yusri berkata, kadar tarif baharu yang akan diumumkan tidak akan membebankan pengguna domestik.

“Ia akan melibatkan pengubahsuaian dalam tarif untuk pengguna industri dan komersial,” tambahnya.

Untuk rekod, pada 2017, Ketua Setiausaha Kementerian Tenaga, Teknologi Hijau dan Air Datuk Seri Ir Dr Zaini Ujang berkata semakan semula tarif elektrik bagi Semenanjung Malaysia seterusnya adalah pada Januari 2018, namun ia tidak menjadi kenyataan mungkin atas sebab tertentu. – Bernama


Pilihan Raya AS rekod jumlah pengundi tertinggi

WASHINGTON, 19 Rabiulawal 1442H, Khamis – Hampir 160 juta rakyat Amerika mengundi pada Pilihan Raya Amerika Syarikat (AS) 2020, jumlah tertinggi sejak 120 tahun, menurut data laman web Projek Pilihan Raya AS.

Berdasarkan anggaran awal oleh profesor Universiti Florida, Michael McDonald, yang mengendalikan laman web itu, sejumlah 159,817,000 undi direkodkan.

Kadar keluar mengundi 66.9 peratus, tertinggi sejak 1900, iaitu 73.7 peratus, lapor Agensi Anadolu.

Pada 2016, kira-kira 137.5 juta rakyat Amerika mengundi, memetik data Biro Banci AS. – Bernama


Wakil rakyat antara dipanggil langgar SOP di kebun durian

BATU PAHAT,  22 Zulkaedah 1442H, Sabtu – Polis memanggil 15 individu termasuk seorang wakil rakyat  bagi membantu siasatan berhubung klip video sekumpulan individu didakwa gagal mematuhi prosedur operasi standard (SOP) Perintah Kawalan Pergerakan di sebuah kebun durian, di sini Ahad lepas yang tular di media sosial.

Ketua Polis Daerah Batu Pahat ACP Ismail Dollah berkata, wakil rakyat berkenaan hadir memberi  keterangan di Ibu Pejabat Polis Daerah (IPD) Batu Pahat pada jam 3 petang, Khamis lepas.

“Polis selesai merakam keterangan kesemua 15 individu berkenaan dan akan melengkapkan siasatan serta merujuk kes itu kepada Pejabat Pendakwa Raya.

“Kes akan disiasat mengikut Peraturan 18(1) Peraturan-Peraturan Pencegahan dan Pengawalan Penyakit Berjangkit 2021,” katanya ketika dihubungi di sini hari ini.

Baru-baru ni, tular satu video berdurasi 13 saat menunjukkan sekumpulan individu termasuk wakil rakyat berkenaan  di sebuah kebun durian. -Bernama


Batal pengharaman buku ‘Gay is Okay!’ canggah nilai moral, ketimuran

Oleh Zuhayati Yazid

BANGI, 21 Rejab 1443H, Rabu – Pertubuhan-Pertubuhan Pembela Islam (PEMBELA) menyifatkan keputusan mahkamah membatalkan pengharaman buku ‘Gay is Okay! A Christian Perspective’ sebagai bercanggah dengan nilai-nilai moral dan ketimuran di Malaysia, sebagaimana yang difahami melalui Perkara 11(5) Perlembagaan Persekutuan.

Bahkan, PEMBELA turut melihat kes itu sebagai sebahagian daripada rentetan pelbagai kes lain yang menjadi kegagalan kerajaan menjaga kedaulatan Islam sebagai agama Persekutuan seperti mana termaktub dalam Perkara 3 Perlembagaan.

Sehubungan itu, Pengerusi PEMBELA, Haji Aminuddin Yahaya mendesak kuasa eksekutif dan legislatif menggunakan segala ruang yang ada bagi memperbetulkan kelompongan serta kelemahan pada sistem kehakiman negara.

“PEMBELA akan memobilasi jentera melalui rangkaian NGO Islam di seluruh Malaysia untuk menjalankan langkah-langkah strategik termasuk menyerahkan memorandum kepada pejabat Perdana Menteri dalam masa terdekat.

“Akhir sekali, PEMBELA mengajak seluruh rakyat Malaysia terutamanya umat Islam untuk menyatakan ketidaksetujuan terhadap segala yang berlaku sejak akhir-akhir ini,” katanya dalam kenyataan, hari ini.

Terdahulu, Mahkamah Tinggi Kuala Lumpur membenarkan permohonan penulis dan penerbit buku berkenaan untuk membatalkan perintah pengharaman Kementerian Dalam Negeri (KDN).

Hakim Datuk Noorin Badaruddin ketika membaca keputusannya dilaporkan berkata, kandungan buku itu tidak membuktikan fakta atau asas undang-undang yang menyebabkan KDN mengharamkannya.

Jelasnya, KDN ketika itu telah mengeluarkan arahan pengharaman mengikut Seksyen 7 (1) Akta Mesin Cetak dan Penerbitan 1984 dengan alasan kandungannya memudaratkan ketenteraman, moral dan kepentingan awam.

Bagaimanapun, Noorin berkata, setelah meneliti keseluruhan buku itu, kandungan berkaitan homoseksual buku berkenaan hanya daripada sudut perspektif agama Kristian.

Sebelum ini, KDN mengeluarkan perintah pengharaman pada 27 November 2020 terhadap buku yang ditulis Ngeo Boon Lin dan penerbitnya, Chong Ton Sin.

Menteri Dalam Negeri, Datuk Seri Hamzah Zainuddin berkata, walaupun tiada kejadian tidak diingini berlaku sepanjang tempoh tujuh tahun sejak buku itu diterbitkan, ia masih dianggap sebagai promosi homoseksual yang masih boleh menjejaskan umum.

BERITA BERKAITAN:


PH-UMNO gagal sembunyi hakikat DAP parti terbesar kuasai kerajaan

BANGI, 21 Zulhijjah 1444H, Isnin – Ahli Majlis Pimpinan Tertinggi (MPT), Parti Pribumi Bersatu Malaysia (Bersatu), Datuk Wan Saiful Wan Jan mendakwa, Presiden UMNO dan Presiden PKR mahu menyembunyikan hakikat bahawa DAP adalah parti terbesar dalam kerajaan Pusat dan Selangor.

Pada Jelajah Madani dan Pelancaran Jentera yang diadakan di Bangi pada Jumaat lalu, beliau mendakwa kehadiran pemimpin DAP ‘disembunyikan’ Datuk Seri Dr Ahmad Zahid Hamidi dan Datuk Seri Anwar Ibrahim daripada tatapan rakyat Selangor.

“Timbalan Pengerusi Kebangsaan DAP merangkap Pengerusi DAP Selangor, Gobind Singh Deo diletak duduk jauh di hujung.

“Akibatnya dia sentiasa berada di luar capaian lensa kamera dan video. Berucap pun hanya empat minit sahaja,” katanya dalam kenyataan, hari ini.

Wan Saiful berkata, dalam ucapan Anwar dan Zahid, mereka sekali lagi dilihat gagal mengangkat penyelesaian masalah kos sara hidup rakyat yang kian parah.

Bahkan, isu pencarum meminta pengeluaran Kumpulan Wang Simpanan Pekerja (KWSP) bersasar, isu penyelesaian masalah harga barang serta kadar dasar semalaman (OPR) yang dijangka akan meningkat selepas pilihan raya negeri (PRN) tidak dinyatakan.

“Tiada penyelesaian dan tiada hala tuju. Anwar juga sudah lupa zikir harian yang dia selalu sebut iaitu ‘Saya ulang! Hari ini saya menang, esok turun harga minyak.’ Dah terlupa nak ulang ke?” sinisnya.

Wan Saiful mendakwa, setiap satu undi Pakatan Harapan (PH) dan UMNO pada PRN nanti ialah undi untuk parti ‘left-wing’ DAP kembali menguasai dengan bilangan yang banyak berbanding parti lain.

“Sebab itu saya tidak pelik jika strategi UMNO dan PH ialah menyembunyikan DAP agar mereka dapat ‘mewajahkan’ gabungan mereka dengan gambaran mengelirukan.

“Tetapi, buatlah macam mana sekalipun, DAP tetap DAP dan jika PH-BN diberi undi, maka parti kiri DAP akan terus menjadi abang besar,” katanya.


Khutbah pesan utamakan calon berintegriti, bimbing kepada Allah

BANGI, 23 Rabiulakhir 1444H, Jumaat – Khutbah Jumaat menyeru umat Islam supaya mengutamakan calon yang berintegriti, amanah dan melaksanakan setiap tanggungjawab yang diberikan pada Pilihan Raya Umum Ke-15 (PRU15) esok.

Khutbah Jabatan Kemajuan Islam Malaysia (Jakim) itu juga turut menekankan tanggungjawab pengundi untuk memilih calon yang mampu membimbing rakyat mendekatkan diri kepada Allah SWT.

Ini bagi memastikan, pengundi tidak termasuk dalam golongan yang menyesal atas kesesatan yang dibawa pemimpin di akhirat kelak, sebagaimana diceritakan dalam surah Al-Ahzab ayat 66 hingga 68.

“Setelah beberapa minggu khutbah menekankan tentang kriteria dan tanggungjawab pemimpin terhadap amanahnya, maka pada khutbah kali ini pula, khatib ingin menekankan tentang tanggungjawab pengundi sebagai warganegara.

“Hal ini penting bagi memastikan para pengundi memiliki rasa kebertanggungjawaban yang tinggi dalam menunaikan tanggungjawab mengundi serta memilih calon yang tepat,” katanya.

Khutbah berkata, menjelang hari pengundian esok, pengundi boleh meneliti sedalam-dalamnya setiap manifesto berdasarkan ilmu dan kefahaman yang jelas.

Katanya, penelitian juga perlu dlilihat berdasarkan relevannya serta keperluan semasa terhadap negara dan rakyat keseluruhannya.

“Manifesto-manifesto tersebut juga perlu ditimbang dengan dilihat juga kepada situasi ekonomi dunia umumnya dan ekonomi negara khususnya.

“Manifesto yang dikemukakan sebelum pilihan raya kebanyakannya sangat menarik hati namun perlu dipastikan adakah ia mampu dilaksanakan berdasarkan kepada situasi negara yang baru sahaja bangkit dari pandemik COVID-19 dan ketidaktentuan ekonomi semasa,” katanya.

Selain menyarankan pengundi beristikharah, khutbah turut menggesa rakyat keseluruhannya menunaikan tanggungjawab masing-masing esok, bagi menentukan kepimpinan negara.

“Kita mesti sedar bahawa ia merupakan hak dan kewajiban setiap rakyat yang akan menentukan masa depan negara.

“Kewajiban mengundi termasuk antara amanah yang akan dipertanggungjawabkan di akhirat kelak,” kata khutbah.


Boleh ucap perayaan pada produk tapi bukan untuk dipamer

BANGI, 10 Jamadilawal 1442H, Jumaat – Ucapan perayaan dibenarkan pada produk, sekiranya ia dibuat bukan dengan tujuan untuk dipamerkan dalam premis yang dipersijilkan halal atau pada produk yang ditandakan dengan logo halal.

Timbalan Ketua Pengarah (Operasi) Jabatan Kemajuan Islam Malaysia (Jakim), Datuk Abdul Aziz Jusoh menjelaskan, tiada peruntukan yang menyentuh mengenai sambutan apa-apa perayaan termasuklah perayaan Islam di dalam Manual Prosedur Pensijilan Halal Malaysia (Domestik) 2020.

“Manual Prosedur Pensijilan Halal Malaysia (Domestik) 2020 dan Sistem Pengurusan Halal Malaysia (MHMS) hanya terpakai bagi pemohon dan pemegang Sijil Pengesahan Halal Malaysia,” katanya dalam kenyataan, hari ini.

Beliau berkata demikian merujuk kepada laporan sebuah portal bahawa sebuah kedai kek menolak permintaan seorang pelanggan, untuk menulis ucapan ‘Merry Christmas’ di atas sebiji kek yang dipesan untuk dihantar kepada rakannya.

Menurut laporan itu, pihak pengurusan kedai kek berkenaan menjelaskan tindakan itu dilakukan kerana dalam proses untuk mendapatkan sijil halal daripada Jakim.